text:
2008-nji ýyl ýurdumyzyň telekeçiliginiň ösüşinde esasy taryhy ýyllaryň biridir. 17-18-nji martda paýtagtymyzyň «Sergi köşgi» sergiler merkezinde Hormatly Prezidentimiziň gatnaşmagynda watanymyzyň hususy işewürliginiň mümkinçilikleri bilen tanyşdyrýan telekeçileriň sergisi ilkinji gezek geçirildi. Bu ýerde döwlet baştutany, Türkmenistanyň Ministrler Kabinetiniň hususy telekeçiligiň ösdürilmeginiň meselelerine bagyşlanan giňişleýin mejlisini geçirdi we hususy işewürligiň ösdürilmegi we telekeçilik işleri bilen meşgul bolýan şahyslar üçin amatly şertleriň döredilmegini üpjün edýän resminamalaryň birnäçesine gol çekdi we netijede Türkmenistanyň Senagatçylar we telekeçiler birleşmesiniň – hususy eýeçilik esasynda telekeçilik işlerini amala aşyrýan senagatçylary we telekeçileri özünde birleşdirýän jemgyýetçilik guramasy döredildi.
2008-nji ýylyň 1-nji oktýabrynda Hormatly Prezidentimiz Gurbanguly Berdimuhamedowyň ak patasy bilen Ahal welaýatynyň Baharly etrabynda bir ýylda üç müň tonna guş etini öndürýän, Türkmenistanda ilkinji bolup doly möçberli guş ýetişdirilýän toplumy bolan «Guş toplumy»-nyň açylyş dabarasy boldy.
2008-nji ýylyň oktýabr aýynda Bäherden etrabynda «Hoşzaman» hususy kärhanasynyň guş ýetişdiriş toplumy açylyp ulanylmaga berildi. Bu guşçylyk kärhanasy bir ýylda 21 million ýumurtga öndürýär.
2009-njy ýylyň aprel aýynda Türkmenistanyň Senagatçylar we telekeçiler birleşmesiniň ýanynda Telekeçilik mekdebi döredildi. Bu ýerde tejribeli we täze başlaýan işewürler üçin olaryň işleri gurnamak babatyndaky, döwrebap iş ýörediş we halkara hyzmatdaşlyk tejribeleri baradaky bilimlerini öwredýän okuw seminarlary we bilim beriş taslamalary gurnalyp başlady.
Bu günki gün mekdep öz diňleýjilerine 29 ugurda hünär taýýarlyk hyzmatlaryny teklip etmek bilen, olaryň käbirleri boýunça bilim beriş işleri mekdebiň Balkan, Mary, Lebap, Daşoguz welaýatlaryndaky edara-binalarynda şahamçalary hereket edýär.
2009-njy ýylyň awgustynda – ýurdumyzdaky hususy işewürligiň ösüşini has-da ösdürmek «Kiçi we orta telekeçiligi döwlet tarapyndan goldamak hakynda» Türkmenistanyň Kanuny kabul edildi.
2010-njy ýylyň iýul aýynda döwlet baştutany Ahal welaýatynyň Abadan şäherinde, eti gaýtadan işleýän ýöriteleşdirilen «Bereketli» hususy kärhanasyna ak pata berdi. Kärhana ýokary hilli önümleri öndürmäge mümkinçilik berýän öňde baryjy tehnologiýalar we döwrebap enjamlar bilen enjamlaşdyrylandyr.
2010-njy ýylyň 2-nji iýulynda Türkmenistanyň Prezidenti Gurbanguly Berdimuhamedowyň gatnaşmagynda Aşgabat şäherinde dünýä ülňülerine laýyk gelýän «Aýbölek» mebel fabriginiň açylyş dabarasy boldy.
2010-njy ýylyň 17-nji sentýabrda Hormatly Prezidentimiziň tabşyrygy bilen Türkmenistanyň Senagatçylar we telekeçiler birleşmesiniň agzalarynyň «Rysgal» gazediniň birinji sany neşir edilip başlandy.
Şeýlelikde Türkmenistanyň Senagatçylar we telekeçiler birleşmesiniň agzalary, Türkmenistanyň Prezidenti Gurbanguly Berdimuhamedowyň hususy habar beriş serişdeleriniň döredilmegi baradaky pikirini ilkinji bolup iş ýüzine geçirdiler.
2011-nji ýylyň 19-njy ýanwarynda Türkmenistanyň Prezidenti Gurbanguly Berdimuhamedow türkmen paýtagtynyň demirgazygynda ýerleşýän we doly önümçilik döwürli dolulygyna awtomatlaşdyrylan döwrebap toplum bolan aýna önümlerini öndürýän täze «Keýik» zawodynyň açylyş dabarasyna gatnaşdy we onuň işine ak pata berdi.
2011-nji ýylyň 21-nji maýda Türkmenistanyň Prezidenti «Türkmenistanyň Senagatçylar we telekeçiler birleşmesi hakyndaky» Kanuny tassyklady. Täze resminama - Türkmenistanyň Senagatçylar we telekeçiler birleşmesiniň iş ulgamynyň kämilleşdirilmeginiň, Birleşmäniň işleriniň hukuk, guramaçylyk, ykdysady esaslaryny kesgitleýär we Türkmenistanda telekeçiligiň ösdürilmeginde onuň ähmiýetiniň has-da ýokarlandyrylmagyna gönükdirilendir.
2012-nji ýylyň 12-nji oktýabrynda türkmen paýtagtynda Türkmenistanyň Prezidenti Gurbanguly Berdimuhamedowyň gatnaşmagynda Türkmenistanyň Senagatçylar we telekeçiler birleşmesiniň Işewürlik merkezi dabaraly ýagdaýda açylyp ulanylmaga berildi. Şol gün Türkmenistanyň Prezidenti Işewürlik merkeziniň täze binasynda ýerleşýän, täze «Rysgal» paýdarlar täjirçilik bankyny döretmek baradaky ygtyýarnama gol çekdi. Türkmenistanyň Senagatçylar we telekeçiler birleşmesiniň Işewürlik toplumynyň açylmagy – taryhy ähmiýete eýe bolan wakadyr.
2012-nji ýylyň 21-nji awgustda Türkmenistanyň senagatçylar we telekeçileriniň partiýasy döredildi. Bu gurultaýa watanymyzyň dürli sebitlerindäki telekeçilik guramalarynyň 300-den gowrak wekili, şeýle-de jemgyýetçilik guramalarynyň we köpçülikleýin habar beriş serişdeleriniň wekilleri gatnaşdylar.
2012-nji ýylyň 20-nji martynda Türkmenistanyň Prezidenti Gurbanguly Berdimuhamedow "Hasar" HJ-niň täze önümçilik binasynyň açylyş dabarasyna gatnaşdy, bu desga milli telekeçilere goldaw bermek boýunça ýurtda amala aşyrylýan giň göwrümli maksatnamanyň çäklerinde bina edilip, daşary ýurtlardan import edilýän harytlaryň möçberini azaltmaga we eksporta gönükdirilen önümçilikleriň mysallarynyň biri bolup durýar.
Türkmenistanyň jemgyýetçilik-syýasy durmuşynda bolup geçýän oňyn demokratik özgertmeleri aýdyňlygy bilen görkezýän taryhy wakalaryň biri hem 2012-nji ýylyň awgust aýynda Türkmenistanyň Senagatçylarynyň we telekeçileriniň partiýasynyň döredilmegi boldy, onuň maksady döwlet gurluşynyň wezipelerini çözmäge, ilkinji nobatda, durmuş syýasatyny amala aşyrmaga, ýurduň raýatlarynyň abadançylygyny, eziz Watanymyzyň gülläp ösmegini üpjün edýän maddy, durmuş we ruhy şertler döretmäge ýardam etmekden ybaratdyr.
2013-nji ýylyň oktýabr aýynda "Awaza" Milli syýahatçylyk zolagynda Döwlet baştutanymyzyň gatnaşmagynda Türkmenistanyň Senagatçylar we telekeçilikler birleşiginiň "Täjir" dynç alyş toplumy dabaraly ýagdaýda açylyp, ulanylmaga berildi. TSTB-niň agzalarynyň güýçleri we serişdeleri bilen bina edilen bu toplumyň düzümine myhmanhananyň 164 otagly 12 gatly binasy, otaglarynyň ýerleşişi gowulandyrylan, her biri bir maşgala niýetlenen sekiz sany iki gatly kottejler, şeýle hem 2 maşgala niýetlenen iki gatly kottejleriň 27-sinden ybarat bolan kottej şäherçesi girýär.
2014-nji ýylda TSTB-niň agzalary bolan hususy gurluşyk kärhanalary tarapyndan senagat we durmuş-medeni maksatly desgalaryň ençemesi ulanyşa tabşyryldy. Olaryň hatarynda "Garaşsyzlygyň 15 ýyllygy" Söwda merkeziniň durky täzelenen binasyny, şeýle hem oňa ýanaşyk gurlan täze gulluk desgalaryny we awtoduralgany görkezmek bolar. Bazarly söwda merkezi üç gatly binada ýerleşýär, onda 780 dükanyň işlemegi üçin şertler döredilipdir. Söwda merkezi bir ýarym müň adamy iş bilen üpjün edýär.
2014-nji ýylyň iýun aýynda paýtagtymyzda «KIA-HYUNDAI» Söwda-serwis merkezi ulanyşa girizildi. Onuň iki gatly binasy «KIA-HYUNDAI» iň täze standartlaryna laýyklykda guruldy. Söwda we serwis merkeziniň umumy meýdany 1,8 gektara deň. Ýokary tehnologiýaly, ekologiki taýdan arassa awtoýuwalgada her gün 130 golaý awtoulaga hyzmat edilýär. Bu ýerde Türkmenistanda ilkinji gezek suwy gaýtadan peýdalanyş usuly ulanyldy, ol ulanylan suwuň 85%-ine çenli arassalamaga we gaýtadan ulanmaga mümkinçilik berýär. Enjam awtoulagy baryýogy 5 minutda ýuwmaga mümkinçilik berýär. Ýylyň täze gurlan binalarynyň hatarynda Ahal welaýatynyň Derweze etrabynyň "Abadan" daýhan hojalygynyň çäginde ýerleşýän "Sahawatly" HJ-niň maldarçylyk toplumyny görkezmek bolar.
Iýul aýynda "Awaza" Milli syýahatçylyk zolagynda Türkmenistanyň Senagatçylar we telekeçilikler birleşiginiň täze kottej toplumynyň düýbüni tutmak dabarasy boldy. Bu toplumy gurmak üçin 4,48 gektar ýer bölünip berlipdir. 700 orunlyk 54 sany ýokary amatlykly kottejler ýerleşer.
Türkmenistanyň Garaşsyzlygynyň 23 ýyllygyna bagyşlanyp paýtagtymyzda Senagatçylar we telekeçiler birleşiginiň Işewürlik merkeziniň täze binasynyň we "Telekeçi" Söwda merkeziniň dabaraly açylyşy boldy, bu binalar TSTB-niň agzalarynyň serişdeleriniň hasabyna we hususy gurluşyk kärhanalary tarapyndan guruldy.
2014-nji ýylyň dekabr aýynda Aşgabatda hususy gurluşyk kompaniýalarynyň hünärmenleri tarapyndan gurlan we 350 okuwçy orunlyk Ýöriteleşdirilen küşt-şaşka mekdebiniň açylyş dabarasy boldy. Küşt we şaşka oýunlaryndan başga-da bu ýerde milli düzzüm oýny öwrediler.
Täze ýylyň öňüsyrasynda paýtagtymyzda Türkmenistanyň Prezidenti Gurbanguly Berdimuhamedowyň gatnaşmagynda TSTB-niň agzalarynyň iri desgasy bolan "Berkarar" atly söwda-dynç alyş merkezi dabaraly ýagdaýda açylyp ulanylmaga berildi, onda adamlaryň wagtyny peýdaly we gyzykly geçirmegi üçin ähli şertler döredilipdir. "Berkarar" söwda-dynç alyş merkeziniň tutýan umumy meýdany 17,5 gektara deňdir. Söwda nokatlary we iri dükanlar bilen bir hatarda bu ýerde attraksionly uly we kiçi oýun zolaklary, çagalar şäherçesi ýerleşýär, buzly meýdança, VIP-zalda 3D, 5D we 5D görkeziş formatly 3 sany kinozal hereket edýär, bouling, üçin jaýlar, restoranlar, kafelere göz öňünde tutulypdyr. "Berkarar" söwda-dynç alyş merkeziniň ýanynda 1200 awtoulaga niýetlenen ýapyk awtoduralga bar. Türkmenistanyň Prezidenti Gurbanguly Berdimuhamedowyň belleýşi ýaly, "Berkarar" söwda-dynç alyş merkezi meşhur daşary ýurtly kompaniýalar tarapyndan bina edilen desgalardan hiç bir babatda yzda durmaýar we hatda olardan özüniň has ýokary hillidigi bilen tapawutlanýar".
2014-nji ýylda TSTB-niň agzalarynyň önümleri Russiýa Federasiýasynyň paýtagtynda geçirilen iri agro-senagat sergisinde ýokary baha mynasyp boldy. "Altyn güýz -2014" sergisiniň netijeleri boýunça bu abraýly gözden geçirişe ilkinji gezek gatnaşýan TSTB-niň oba hojalyk önümlerini öndürýän agzalarynyň önümleri dürli ugurlarda üç altyn medala mynasyp boldy.
Hormatly Prezidentimiziň şähergurluşyk-binagärlik maksatnamasyna laýyklykda paýtagtymyzy ösdürmegiň nobatdaky 13-nji tapgyry türkmen telekeçileri tarapyndan üstünlikli amal edildi. Paýtagt şäherimiziň Oguzhan köçesiniň ugrunda döwrebap ýaşaýyş jaýlarynyň, edara binalaryň, medeni-durmuş maksatly desgalaryň täze toplumy peýda boldy. Olaryň hatarynda ähli amatlyklary bolan 12 gatly ýaşaýyş jaýlary, her biri 600 orunlyk umumy bilim berýän orta mekdepleriň ikisi hem-de her biri 160 orunlyk çagalar baglarynyň ikisi bar. Şeýle-de Saglyk öýüniň, söwda we hyzmatlar ulgamyna degişli binalaryň, söwda-dynç alyş merkeziniň, 200 orunlyk, üç gatly, birinji gaty dükanly awtoduralgalaryň we gara ýollaryň gurluşyklary dünýä ülňülerine laýyklykda ýerine ýetirildi.
Bitaraplyk we parahatçylyk ýylynda Türkmenistanyň Senagatçylar we telekeçiler birleşmesiniň agzalary tarapyndan paýtagtymyzda gurlup ulanylmaga berlen desgalaryň hatarynda şeýle-de «Bagtyýarlyk» sport toplumyny, «Aşgabat» stadionyna ýanaşyk ýerde ýerleşýän tennis kortuny, «Arkadag» seýilgähini, şeýle hem ýurdumyza gelýän myhmanlaryň, jahankeşdeleriň ýaşamagy, dynç almagy we ýokary derejede çäreleriň geçirilmegi üçin ähli şertler döredilen, dünýä ülňilerine laýyk gelýän, ýokary derejede bina edilen bäş ýyldyzly «Arçabil» myhmanhanasynyň açylyp ulanylmaga berilmegini agzamak bolar.
Geçen 2015-nji ýylda Türkmenistanyň Senagatçylar we telekeçiler birleşmesiniň agzalary tarapyndan, ençeme orta mekdepler we çagalar baglary, medeniýet we saglyk öýleri, ýaşaýyş jaýlary gurlup, ulanylmaga berildi. Olaryň hatarynda Ahal welaýatynyň Derweze etrabynda açylan «Täze zaman» obasyny görkezmek bolar.
Türkmen telekeçileri tarapyndan ýurdumyzyň Balkan, Daşoguz, Lebap, Mary welaýatlarynda we Aşgabat şäheriniň Abadan etrabynda saglygy dikeldiş merkezli okuw-terbiýeçilik toplumlarynyň gurluşyklary amal edildi. Şeýle-de Lebap welaýatynyň Serdarabat etrabynda birleşmäniň agzalary «Nahal» we «Ferhar» hojalyk jemgyýetleri tarapyndan 300 orunlyk “Bagtyýarlyk”, Mary welaýatynyň Murgap etrabynda “Oguz ýol” hojalyk jemgyýeti tarapyndan «Arkadagyň bagtyýar nesilleri» atly çagalar sagaldyş we dynç alyş merkezleri gurlup, dabaraly ýagdaýda açyldy.
Türkmenistanyň Senagatçylar we telekeçiler birleşmesiniň agzalary, 2015-nji ýylda ýurdumyzyň dürli künjeklerinde medeni-durmuş maksatly desgalaryň ýüzlerçesini gurup, Täze ýyla ajaýyp zähmet sowgatlary bilen geldiler. Dekabr aýynda, iň döwrebap tehnologiýalar bilen enjamlaşdyrylan, Lebap welaýatynyň Atamyrat etrabynda gök-miwe önümleri gaplaýan kärhana, Balkan welaýatynyň Türkmenbaşy şäherinde sowadyjy ammar toplumy, «Akdaş miwe içgileri» hususy kärhanasynyň polietilentereftalatdan gaplary öndürýän kärhanasy, Ahal welaýatynyň Baharly etrabynda “Ajaýyp ussat-halal önümleri” hojalyk jemgyýetiniň ýylda 20 müň tonna süýt, 100 tonna et öndürýän kärhanasy, Ahal welaýatynyň Ak bugdaý etrabynda kuwwatlylygy ýylda 3 müň tonna ukyply bolan şokolad önümlerini öndürýän “Bars” haryt nyşanly süýji önümlerini öndürýän kärhanasynyň durkunyň täzelenen görnüşi ulanylmaga berildi. Mundan başgada, ýurdumyzda azyk bolçulygyny döretmek, bazarlarymyzy ýylyň ähli paslynda gök we ter bakja önümleri bilen üpjün etmek maksady bilen gurlan ýyladyşhanalaryň birnäçesi açylyp ulanylmaga berildi.
Ýurduň ähli sebitinde iri söwda merkezleriň gurluşygy dowam etdirilýär. Ýurdumyzyň iň bir gelim-gidimli ýeri bolan paýtagtymyz Aşgabat şäherinde 2015-nji ýylyň başynda «Berkarar» Söwda-dynç alyş merkeziniň açylmagy muňa şaýatlyk edýär. 2015-nji ýylda telekeçilerimiz tarapyndan Aşgabadyň ýaşaýjylary we myhmanlar üçin gurlan, häzirki zaman talaplaryna laýyk gelýän «Aşgabadyň ýalkymy» söwda merkeziniň, Lebap welaýatynyň Türkmenabat şäherinde telekeçilerimiz tarapyndan bina edilen «Döwrebap» Söwda-dynç alyş merkeziniň açylmagyny hem belläp geçmek bolar.
2016-njy ýylda Türkmenistanyň Hytaý Halk Respublikasyndaky Ilçihanasy tarapyndan ýurdumyzyň Garaşsyzlygynyň 25 ýyllygy mynasybetli guralan çäreleriň çäklerinde Hytaý Halk Respublikasynyň Sinhaý welaýatynyň dolandyryş merkezi Sinin şaherinde Türkmenistanyň Söwda merkezi açyldy, onda Senagatçylar we telekeçiler birleşmesiniň harytlarynyň dürli görnüşleri hödürlendi. TSTB-niň “Rysgal” Söwda öýi 2016-njy ýyldan Gyrgyz Respublikasynyň Bişkek şäherinde işläp başlady.
Telekeçilik Türkmenistanyň dünýä söwda-ykdysady giňişligine üstünlikli goşulmagynda uly orun eýeleýär. Daşary ýurtlarda Senagatçylar we telekeçiler birleşmesiniň söwda öýleriniň we wekilhanalarynyň açylmagy munuň aýdyň subutnamasydyr. 2016-njy ýylda BAE-niň Dubaý şäherinde TSTB-niň söwda wekilhanasy açyldy. Bu edaranyň esasy maksady ikitaraplaýyn söwda-ykdysady hyzmatdaşlygy giňeltmekden, iki ýurduň işewürler toparlarynyň wekilleriniň arasynda ýakyn işewürlik gatnaşyklaryny ýola goýmakdan, BAE-niň söwda-ykdysady kanunçylygyny we şol ýurtda hereket edýän degişli düzgün-kadalary öwrenmekde türkmen telekeçilerine ýardam bermekden ybarat bolup durýar.
2016-njy ýylyň 19-20-nji aprelinde “Awaza” milli syýahatçylyk zolagynyň Kongresler merkezinde bolup geçen Telekeçileriň halkara maslahaty türkmen telekeçileriniň we dünýäniň dürli ýurtlarynyň işewürler toparlarynyň maýa goýum taslamalaryny görkezmek, daşary ýurt kärdeşleri bilen özara hyzmatdaşlyklary ýola goýmak üçin giň mümkinçilikleri açdy. Maslahata Türkmenistanyň döwlet we hususy edaralarynyň, şeýle hem otuza golaý dünýä ýurtlarynyň öňdebaryjy kompaniýalaryň wekilleri gatnaşdy.
2016-njy ýylyň soňky hepdesinde Ahal welaýatynyň Kaka etrabynyň “Bereket” daýhan birleşiginde kuwwatlylygy ýylda etiň 10 tonnasyny öndürýän, döwrebap enjamlar oturdylan täze maldarçylyk toplumynyň açylyş dabarasy bolup geçdi.
2016-njy ýylda azyk önümlerini öndürýän kärhanalaryň hataryna Ahal welaýatynyň Ak bugdaý etrabynda agyz suwuny we alkogolsyz içgileri öndürýän kärhana, Daşoguz welaýatynda gaplanan gök-miwe önümleri, baly öndürýän önümçilik, şeýle hem Ahal welaýatynda «Owadan ülke» çörek-köke önümlerini öndürýän kärhana işe girizildi.
TSTB-niň agzalarynyň innowasiýa önümçiliklerini döretmekde gazanan üstünlikleriniň hatarynda 2016-njy ýylyň fewralynda “Aga gurluşyk” HK tarapyndan paýtagtyň Abadan etrabynda ulanmaga girizilen “Abadan haly” açyk görnüşli paýdarlar jemgyýetiniň haly we haly önümlerini senagat taýdan öndürmek boýunça täze uly kärhanasyny görkezmek bolar.
Ahal welaýatynyň Baharly etrabynda «Ukyply kärdeşler» açyk görnüşli paýdarlar jemgyýeti gazbeton bloklary we gury gurluşyk goşundylaryny öndürmeklik ýola goýuldy.
2016-njy ýylda “Bagtly ýaşlyk” HK tarapyndan Daşoguz welaýatynda keramiki plitany öndürýän kärhananyň, “Derýa plastik” HK tarapyndan Ahal welaýatynda bazalt süýümini we dürli ölçegli kabeli öndürýän kärhananyň ulanmaga girizilmeginiň netijesinde ýurduň senagat önümleriniň görnüşleri artdy.
Türkmenistanyň Prezidentiniň Kararyna laýyklykda telekeçiler tarapyndan Moldowa Respublikasynyň Gagauziýa awtonom-çäk düzüminde 160 orunlyk täze çagalar bagy guruldy. Türkmen telekeçileri tarapyndan Russiýa Federasiýasynyň Astrahan welaýatynda umumy bilim berýän orta mekdebiň gurluşygy dowam etdirilýär. Bu okuw mekdebi türkmen diasporasynyň ýaşaýan ýerinde bina edilýär we Russiýa Federasiýasynda türkmen medeniýetiniň özboluşly merkezi bolar.
Ýurdumyzyň Garaşsyzlygynyň şanly 25 ýyllygy mynasybetli Aşgabat şäherini ösdürmegiň 14-nji tapgyryny durmuşa geçirmegiň çäklerinde bina edilen ýaşaýyş jaý toplumy gurlup ulanmaga berildi. Şanly baýramçylyga bagyşlanyp açylan desgalaryň hatarynda paýtagtyň Ruhabat etrabynyň “Täze zaman” ýaşaýyş jaý toplumynda gurlan täze ýaşaýyş jaýlaryny mysal getirip bolar.
Türkmenistanyň Prezidentiniň gatnaşmagynda “Awaza” Milli syýahatçylyk zolagynda “Myradym” Hususy kärhanasy tarapyndan gurlan iri sport toplumy açyldy.
Ahal welaýatynyň Ak bugdaý etrabynda Türkmenistanyň Prezidenti Gurbanguly Berdimuhamedowyň gatnaşmagynda atlar üçin Halkara karantin merkezi açyldy. Atçylyk pudagynyň täze desgasy “Türkmenatlary” Döwlet birleşiginiň buýurmasy boýunça “Ajaýyp gurluşyk” Hususy kärhanasynyň hünärmenleri bina etdi.
17-nji maýda Türkmenistanyň Prezidenti Gurbanguly Berdimuhamedowyň gatnaşmagynda paýtagtymyzyň Ruhabat etrabynyň “Täze zaman” ýaşaýyş massiwiniň nobatdaky täze desgalarynyň açylyşy bolup geçdi. Aşgabat şäheriniň häkimliginiň buýurmasy boýunça “Täze zaman” massiwini gurmak işlerine hususy kompaniýalar çekilýär. Telekeçileriň täze desgalarynyň hatarynda – söwda merkezi we kottejler, olaryň gurluşygyny kömekçi potratçy hökmünde “Beýik Bina” Hususy kärhanasynyň hünärmenleri amala aşyrdy.
Türkmenistanyň Senagatçylar we telekeçiler birleşmesiniň wekilleri Gagauziýa Moldowa Respublikasynyň Gagauziýa awtonom-çäk düzüminde çagalar bagyny ulanyşa bermek we 1941-1945 ý. urşunda wepat bolan esgerleriň durky täzelenen ýadygärligini açmak mynasybetli dabaraly çärelere gatnaşdy. Bu işler “Baýly gurluşyk” hususy gurluşyk kompaniýasy tarapyndan amala aşyryldy. Mekdepden başga, Gagauziýanyň Çişmiköý obasynda türkmen telekeçileri suw batlandyryjy binany gurnady, şeýlelik bilen, ilatly ýerleriň köp bölegi suw bilen üpjün edildi.
Türkmenistanyň Senagatçylar we telekeçiler birleşmesiniň Awstriýa Respublikasynda söwda wekilligi açyldy. Dabaraly çärelere TSTB-niň wekiller topary gatnaşdy.
29-njy iýunda Türkmenistanyň Prezidenti Gurbanguly Berdimuhamedowyň gatnaşmagynda durmuş maksatly täze desgasy – “Gala” Medeni-dynç alyş merkeziniň dabaraly açylyşy bolup geçdi, desga “Gujurly inžener” Hojalyk jemgyýetiniň hünärmenleri tarapyndan paýtagtymyzda, gözel Köpetdagyň dag eteginde bina edildi.
TSTB-niň agzalary “EKSPO-2017” sergisinde Watanymyzyň hususy işewürliginiň eksport kuwwatlylygyny görkezdiler.
“Çeper gurluşyk” Hususy kärhanasy tarapyndan hususy serişdeleriniň hasabyna gurlan “Altyn zaman” Söwda we hyzmat ediş merkezi paýtagtymyzyň söwda jaýlarynyň sanyny köpeltdi. Täze dört gatly binada Aşgabatlylaryň söwda we durmuşy hyzmatlary babatda edilýän talaplaryny aňryçäk görnüşde kanagatlandyrmak üçin ähli şertler döredildi.
Türkmenistanyň Senagatçylar we telekeçiler birleşmesine 14327 belgili Hususy “Söwda nyşanyny” dakmak barada şahadatnama berildi.
17-nji awgustda Türkmenistanyň Prezidentiniň gatnaşmagynda paýtagtymyzyň baş şaýoly – Garaşsyzlyk şaýolunyň ugrunda ýerleşýän ýurdumyzyň jemgyýetçilik guramalarynyň merkeziniň dolandyryş binasynyň açylyşy bolup geçdi. Binanyň durkuny üýtgetmek boýunça işleri “Myradym” Hususy kärhanasynyň hünärmenleri amala aşyrdy.
30-njy awgustda Balh welaýatynyň Mazari-Şarif şäherinde “Türkmenistan” Bilelikdäki söwda öýi dabaraly ýagdaýda açyldy. Iki ýurduň döwlet gurluş edaralarynyň ýardamy bilen bu taslama Türkmenistanyň Senagatçylar we telekeçiler birleşmesi we Owganystanyň hususy kompaniýalary tarapyndan amala aşyryldy.
“Rysgal” Paýdarlar täjirçilik banky paýtagtymyzyň Oguzhan we Ankara köçeleriniň çatrygynda bina edilen täze 10 gatly binasyna göçdi. Täze ofisiň mümkinçilikleri hususy telekeçiler tarapyndan 2011-nji ýylda döredilen we hasaba alnan bankyň ähli düzüm birlikleriniň işini kämilleşdirmegi mümkin edýär, şeýle hem häzirki zaman tehnologiýalaryny we çemeleşmeleri göz öňünde tutmak bilen müşderilere halkara standartlara laýyklykda hyzmatlary etmegi mümkin edýär.
TSTB-niň agzalary tarapyndan ýylyň dowamynda bankyň şahamçalary üçin meňzeş binalar Balkan, Daşoguz, Lebap we Mary welaýatynda ulanyşa berildi.
Şeýle hem sebitlerde häzirki zaman işewürlik merkezleri açyldy, şol binalarda TSTB-niň welaýat bölümleri we Senagatçylar we telekeçiler partiýasynyň welaýat bölümleri ýerleşýär.
Watanymyzyň telekeçileri iri sport çäresi – Ýapyk binalarda we söweş sungaty boýunça V Aziýa oýunlarynyň geçirilmegine mynasyp goşandyny goşdy, olar türgenleri, myhmanlary we köp sanly janköýerleri jemgyýetçilik iýmiti we söwda hyzmatlary, şeýle hem awtoulaglar bilen üpjün etdi. TSTB-niň agzalary sport çäresine dürli görnüşli we özboluşly ýadygärlik önümlerini – milli däp-dessurlarynyň we “Aşgabat-2017” oýunlarynyň reňkli nyşanlarynyň şekilleri bolan önümleri taýýarlady.
Ýurdumyzyň hususy kärhanalarynyň wekilleri milli ýygyndy toparlaryň düzümine girdi we Ýapyk binalarda we söweş sungaty boýunça V Aziýa oýunlarynda toparymyzyň ýeňişine goşant goşdy.
Aşgabatda Türkmenistanyň Prezidenti Gurbanguly Berdimuhamedowyň gatnaşmagynda Jemagat hojalygy institutynyň binasynyň açylyşy bolup geçdi, binanyň ulanyşa berilmegini “Aga gurluşyk” Hususy kärhanasynyň hünärmenleri ýerine ýetirdi.
TSTB-niň agzalary Aşgabat şäheriniň şäher gurluşyk maksatnamasyny durmuşa geçirmegi dowam edýär. Hususy gurluşyk kompaniýalarynyň güýji bilen türkmen paýtagtyny ösdürmegiň nobatdaky 15-nji tapgyrynyň köp sanly desgalary, şol sanda kottej ýaşaýyş toplumy ulanyşa berildi. Jemi – 257 desga. Olaryň açylyşy Türkmenistanyň Prezidenti Gurbanguly Berdimuhamedowyň gatnaşmagynda geçirildi.
18-nji oktýabrda Türkmenistanyň Prezidentiniň gatnaşmagynda “Myradym” Hususy kärhanasynyň hünärmenleri tarapyndan gurlan ýurdumyzda ilkinji golf-kluby açyldy.
Türkmenistanyň Garaşsyzlygynyň baýramçylygynda TSTB-niň agzalary Ahal welaýatynda “Nowruz ýaýlasynyň ak öýi” desgasyny ulanyşa berdi. Ak türkmen öýi görnüşinde ýerine ýetirilen şu özboluşly binanyň gümmeziniň astynda geçirilen ilkinji çäre – Ýaşulylaryň maslahaty geçirildi, oňa Türkmenistanyň Senagatçylar we telekeçiler birleşmesiniň we Senagatçylar we telekeçiler partiýasynyň agzalary gatnaşdy.
2017-nji ýylda paýtagtymyzyň “Parahat-7” ýaşaýyş massiwinde köp sanly desgalar ulanyşa berildi, olaryň içinde köp gatly ýaşaýyş jaýlary, mekdepler, çagalar baglary, saglygy goraýyş ulgamynyň edaralary we “Bereketli” söwda toplumy.
Telekeçiligi döwlet tarapyndan goldamak syýasaty dowam edildi, ol Watanymyzyň öndürijileriniň hojalyk, işewür başlangyçlaryny höweslendirmäge gönükdirilen hukuk meýdanyny we çäreleri öz içine alýar. Şol çäreleriň hatarynda – telekeçilere ýer böleklerini bölüp bermek, ýer bölekleri ulanmak üçin olara kepillikleri bermek, sahawatly işi höweslendirmek, işewürligi ýöretmegiň innowasion usullaryny goldamak ýaly meseleler bar.
2017-nji ýylda importyň ornuny tutýan köp meýilnamaly önümçilikleriň döredilmeginde we bazaryň täze segmentlerini, şol sanda daşary ýurt bazaryny üstünlikli özleşdirýän hususy öndürijileriň eksport kuwwatlylygynyň ösdürilmeginde uly öňegidişlik bellenildi.
7-nji fewralda, Türkmenistanyň Prezidenti Gurbanguly Berdimuhamedowyň gatnaşmagynda, “Täze zaman” paýtagt ýaşaýyş massiwiniň gurluşygynyň nobatdaky tapgyrynyň çäklerinde dikeldilen durmuş maksatly desgalar toplumynyň açylyş dabarasy geçirildi. Ulanyşa tabşyrylan täze gurluşyklaryň hatarynda – “Beýik bina” hususy kärhanasynyň hünärmenleri tarapyndan dikeldilen, her birisi 160 orunlyk bolan iki sany çagalar bagy, 600 sany okuwça niýetlenilen orta umumy bilim mekdebi we “Arslan” HK-sy tarapyndan gurulan azyk harytlar dükany.
14-nji fewralda Prezidentimiz Gurbanguly Berdimuhamedowyň gatnaşmagynda türkmen paýtagtynda Senagatçylar we telekeçiler birleşmesi agzalarynyň öz serişdeleri esasynda guran ofis we söwda maksatly uly toplumynyň ulanyşa berilmegi üçin dabaraly açylyş boldy. Iş kwartaly, 96 sany binadan ybarat bolup, Aşgabadyň demirgazygynda ýerleşýän G.Kulyýew köçesiniň iki tarapynda gurlandyr. Gurluşyk desgasynyň 69 gektar ululygyndaky ýer uçastogy, Senagatçylar we telekeçiler birleşmesine döwletiň ýolbaşçylarynyň inisiatiwalaryna laýyklykda berildi.
16-njy fewralda, Senagatçylar we telekçiler birleşmesiniň wekilleriniň gatnaşmagynda Mary şäherinde “Rysgal” paýdarlar we täjirçilik bankynyň welaýat bölümçesiniň işine badalga berildi.
Prezidentimiz Gurbanguly Berdimuhammedow 16-njy martda Türkmenistanyň Senagatçylar we telekeçiler birleşmesine geldi we ýurduň işewür jemgyýetiniň wekilleri bilen duşuşdy. Duşuşyk TSTB-niň döredilmeginiň 10 ýyllygy mynasybetli geçirildi.
27-nji mart “Türkmen logistika assosiasiýasy” hojalyk jemgyýetiniň işiniň başlanýan güni, ony esaslandyryjy Türkmenistanyň Senagatçylar we telekeçiler birleşmesi we hususy işewürligiň öňdebaryjy kompaniýalary. Logistika ulgamynda hyzmatlaryň ýokary derejesini üpjün etmäge ugrukdyrylan täze düzüm birligiň açylyş dabarasyna TSTB-niň ýolbaşçylary we agzalary, birnäçe kompaniýalaryň wekilleri gatnaşdylar.


c: text/html

text:
GÖWRELILIKDE DÖREÝÄN DOWAMLY STRESS AŞA HEREKETJEŇ ÇAGALARYŇ DOGULMAGYNYŇ SEBÄBI BOLUP BILER.
Dowamly nerw dartgynlylyk we stres hiç adam üçin hem peýdaly däldir, ýöne göwreli aýal üçin ol has hem howply bolup durýandyr. Sýurih Uniwersitetiniň lukmanlary göwrelilikde döreýän dowamly stressiň we ruhy gamgynlylygyň çagada ýürek-damar bozulmalaryň we aşa hereketlilik sindromynyň emele gelmeginiň sebäbi bolup biljekdigini kesgitlediler. Şeýle hem, enäniň şeýle ýagdaýynyň çaganyň çalt ösmegini, ýöne içki agzalaryň ösmede yza galmagyny hem döredip biljekdigi bellenilýär. Şonuň bilen birlikde hem, gysga wagtlaýyn ýüze çykýan stresiň çaga üçin howply bolup bilmejekdigi hem bellenilýär. Öz pikirlerini subut etmek üçin alymlar 34 sany göwreli aýalyň gatnaşmagynda tejribe geçirdiler. Ylmy işgärler çaganyň ýan suwlarynyň nusgalaryny ýygnadylar. Bu hem göwreliler üçin stres bolup durýady. Ondan soň kortizol gormonynyň (stres ýagdaýda işlenilip çykarylýan gormon) derejesini kesgitlediler – ol kada görkezdi. Diýmek, psihoemosional ýagdaýyň gysga wagtlaýyn bozulmasy ene we çaga üçin howply däldir. Ýöne strese garşy durnuklylyk synaglary geçilýän wagtynda çaganyň ýansuwlarynda kortizolyň derejesiniň ýokarlanandygy kesgitlendi. Bu ýagdaýyň çaga üçin howply bolup biljekligi şeýle düşündirilýär: stres wagtynda beden aýratyn gormonlary – kortizoly we kortikoliberini bölüp çykarýar. Bu gormonlaryň çaga ýoldaşy tarapyndan hem işlenilip çykarylýandygy bilen onuň ýansuwlaryna düşmegi düşündirilýär. Eger bu gormonyň derejesi kada bolanda, ol peýdaly hasaplanýar – wagtyndan öň dogma ýagdaýynda çaganyň sag bolmagy üçin mümkinçilik döreýär, ýöne onuň derejesi ýokary bolanda ol çagada bellenilip geçilen bozulmalara getirip biler.

robotstxt: allowed

filter: keep


text:
24.05.2017. Sizi «Ak şäherim Aşgabat» atly XVI köpugurly halkara sergisiniň öz işine başlamagy bilen tüýs ýürekden gutlaýaryn!
Her ýylyň 25-nji maýynyň «Aşgabat şäheriniň güni» diýlip yglan edilmegi türkmen paýtagtynyň ýaşaýjylary üçin örän guwandyryjy we buýsandyryjy wakalaryň biri boldy. Şu mynasybetli paýtagtymyzda halkara sergisini geçirmek hem indi asylly däbe öwrüldi.
«Ak şäherim Aşgabat» atly XVI köpugurly halkara sergisi türkmen paýtagtynyň şäher gurluşygy babatda gazananlaryny we Aşgabady mundan beýläk-de ösdürmegiň mümkinçiliklerini, şeýle hem bu ugurdaky hyzmatdaşlygyň ileri tutulýan ugurlaryny aýdyň görkezer.
Bilşimiz ýaly, bu sergi häzirki döwürde ýaýbaňlandyrylan hem-de Aşgabadyň keşbinde öz beýanyny tapýan özgertmeleriň gerimini äşgär edýär. Çünki Aşgabady ösdürmegiň we abadanlaşdyrmagyň baş meýilnamasyna laýyklykda düýbünden täze keşbe eye bolan paýtagtymyzyň çäkleri täze döredilen etraplaryň, gurulýan ýaşaýyş jaýlarynyň, senagat we seýilgäh zolaklarynyň hasabyna barha giňelýär.
Häzirki döwürde Aşgabat dünýäniň durnukly ösýän şäherleriniň birine öwrüldi. Soňky ýyllarda bu halkara sergisinde hödürlenýän taslamalaryň aglabasy boýunça bu günki gün şäherimizi bezeýän ajaýyp binalar we toplumlar guruldy. Şol belent ymaratlar baş şäherimiziň görküni has-da artdyrdy. Türkmen paýtagty ak mermerli binalaryň has köp jemlenen şäheri hökmünde Ginnesiň rekordlar kitabyna girizildi.
Berkarar döwletimiziň bagtyýarlyk döwründe paýtagtymyzda bina edilýän täze önümçilik, medeni-durmuş, ylym-bilim, saglyk we sport desgalary, belent ýaşaýyş jaýlary dine bir ak şäherimiziň görküne görk goşmak bilen çäklenmän, eýsem ýurdumyzyň ilatynyň ýaşaýyş-durmuş şertleriniň gowulanmagynda, halkymyza edilýän durmuş hyzmatlarynyň giň gerimli, ýokary hilli bolmagynda hem möhüm oma eye bolýar.
Şu gezekki sergi ýurdumyzyň halk hojalygyna degişli dürli pudaklaryň we düzümleriň täze teklipleri we gazananlary bilen tanyşdyrylýan meýdança öwrüler. Olar Aşgabadyň senagat, medeni we aň-bilim kuwwaty, onuň durmuş-ykdysady taýdan örän uly möçberli serişdeleri we mümkinçilikleri bilen tanyşdyrar.
Şu ýylyň güýzünde Ýapyk binalarda we söweş sungaty boýunça V Aziýa oýunlarynyň Aşgabat şäherinde geçirilmegi bilen baglylykda, sergide türkmen paýtagtynyň bu sport baýramçylygyna görýän taýýarlygyny şöhlelendirýän diwarlyklaryň aýratyn täsirli boljakdygyny bellemek zerur. V Aziýa oýunlarynda türkmen türgenleriniň ýokary netijeleri gazanmak bilen, Sagdynlygyň we ruhubelentligiň ýylynda ýetilýän belent sepgitleriň gerimini has-da giňeltjekdiklerine berk ynanýaryn!
Paýtagtymyzda durmuşa geçirilýän toplumlaýyn şähergurluşyk maksatnamasynda Aşgabady dünýäniň iň owadan we ýaşaýyş üçin has amatly şäherleriniň birine öwürmek göz öňünde tutulýar. Bu belent maksadyň türkmen paýtagtynda geçirilýän şu serginiň dowamynda dolulygyna öz beýanyny tapjakdygyna berk ynanýaryn!
Sizi «Ak şäherim Aşgabat» ally XVI köpugurly halkara sergisiniň öz işine başlamagy bilen ýene-de bir gezek tüýs ýürekden gutlaýaryn!
Size berk jan saglyk, abadan we bagtyýar durmuş, paýtagtymyzyň barha gözelleşmegi ugrunda alyp barýan işleriňizde uly üstünlikleri arzuw etdi.
Türkmenistanyň Döwlet habarlar agentligi


text:
Salam Öwrenmeli saýtynyň hormatly okyjylary. Men Öwrenmeli saýtynyň ýazyjysy Ilhan Dowranow. Men bu günki mowzugymda ýene-de Windows hakda durup geçjek. Bu mowzugymda men size Windows-daky “Корзина” gutusyny ekrandan aýyrmaklygy ýa-da ony bütinleý öçürmekligi öwretjek. Windows ulanýan ulanyjylaryň käbirsi ekrandaky “Корзина” gutusyny aýyrmaklygy isleýärler. Bilşimiz ýaly “Корзина” gutusyna öçürilen faýllar iberilýär. Ol faýllar bolsa, bu gutuda wagtlaýynça saklanylýar. Eger biz “Корзина” gutusyny dolulygyna öçürsek, onda öçürilen faýllaryňyz göni kompýuteriň ýadyndan ýiter.
“Корзина” gutusyny baş penjireden aýyrmak.
- Ilki bilen biz “Панель Управления” bölüminden, “Персонализация” bölümini açmaly. Täze açylan penjireden “Параметры значки рабочего стола” bölümini açmaly.
2. Täze açylan penjirede “Корзина” diýip ýazylan bölekdäki belgijigi aýryň we “OK” düwmesine basyň.
3. Netijede, baş penjiredäki “Корзина” gutujygyny ýitirim bolar.
Baş penjireden aýrylan gutujyga girmek üçin penjiräniň adres ýazylýan ýerine ” C:\$Recycle.bin\Корзина\ ” diýip ýazyň we “Enter” düwmesine basyň. Netijede gutujyk açylar.
Windows 10 -da bolsa Prowodnik bölümine giriň we ýokarda çep gyrada gök ýyldyzjygyň şekiljigine basyň. Şol ýerden “Корзина” gutujygyna girip bilersiňiz.
“Корзина” gutujygyny bütinleý öçürmek.
- “Корзина” gutujygyny bütinleý öçürmek üçin Win+R kombinasiýasyny ýerine ýetiriň. Täze açylan penjirede gpedit.msc diýip ýazyň we “Enter” düwmesine basyň.
2. Täze açylan penjireden şu aşakdaky yzygiderlikde bölümleri açyň: Конфигурация пользователя —> Административные шаблоны —> Компоненты Windows —> Проводник
Bu yzygiderlikde bölümleri açanyňyzdan soňra, penjiräniň sag gapdalynda «Не перемещать удаляемые файлы в корзину» diýen bölümi açyň we «Включено» diýen buýrugyny belgiläň we “OK” düwmesine basyň.
Netijede biziň “Корзина” gutujygymyz bütinleý kompýuterimizden ýitirim bolar.
BELLIK. Bu buýruklaryň ählisi Windows 10 operasion sistemada ýerine ýetirilen.
Tema gyzyklymy? Pikirleriňi teswirlerde görkez!
2,617 gezek okaldy


text:
35-nji madda. Karz edarasynyň müşderileriniň pul serişdeleriniň we gaýry gymmatlyklarynyň tussag edilmegi
1. Karz edarasynyň müşderileriniň hasaplarynda we goýumlarynda ýa-da karz edarasynyň saklamagynda duran pul serişdeleri we gaýry gymmatlyklary Türkmenistanyň kanunçylygyna laýyklykda kazyýet, şeýle hem deslapky derňew we anyklaýyş edaralary tarapyndan tussag edilip bilner.
2. Hasaplarda we goýumlarda duran pul serişdeleri tussag edilen mahalynda karz edarasy tussag etmek hakynda kazyýetiň çözgüdini ýa-da deslapky derňew we anyklaýyş edaralarynyň kararyny (kesgitnamasyny) alan badyna haýal etmän tussag edilen serişdeleriň çäklerinde degişli hasap (goýum) boýunça çykdajy amallaryny bes edýär.
36-njy madda. Karz edarasynyň müşderileriniň pul serişdeleriniň we gaýry gymmatlyklarynyň töletdirip alynmagy
1. Karz edarasynyň müşderileriniň, karz edarasynyň hasaplarynda we goýumlarynda ýa-da saklamagynda duran pul serişdeleri we gaýry gymmatlyklary Türkmenistanyň kanunçylygyna laýyklykda töletdirilip alnyp bilner.
2. Karz edarasy Türkmenistanyň kanunçylygynda göz öňünde tutulan halatlardan başga ýagdaýlarda öz müşderileriniň pul serişdeleriniň we gaýry gymmatlyklarynyň tussag edilmegi ýa-da olaryň töletdirilip alynmagy netijesinde ýetirilen ýitgi üçin jogapkärçilik çekmeýär.


text:
Milli bilim instituty bilen Kembrij uniwersitetiniň arasynda özara düşünişmek barada Ähtnama gol çekildi
Bilim ministrliginiň, Halkara ynsanperwer ylymlary we ösüş uniwersitetiniň hem-de D. Azady adyndaky Türkmen milli dünýä dilleri institutynyň hünärmenleri her ýyl geçirilýän “London-2018" Bütindünýä bilim forumyna gatnaşdylar.
Döwletleriň 100-e golaýynyň wekilleri toparlardaky mejlisler görnüşinde geçirilen maslahata gatnaşdylar, olarda ykdysadyýetiň we bilimiň özara täsiri; bilime ulgamlaýyn çemeleşmek; çalt depginli özgertmeler eýýamynda bilimiň hilini üpjün etmegiň ýörelgeleri; başlangyç bilim we çagalaryň ösüşi ýaly temalar öwrenildi. Duşuşygyň temalaryna görä gurnalan sergide oňa gatnaşanlar häzirki şertlerde innowasion bilimiň ugurlary barada pikir alyşdylar.
Sergi okuw edebiýatlarynyň baý toplumlary, bilimiň ähli ugurlary boýunça kompýuter programmalary, interaktiw tehnologiýalar, sinhron terjime boýunça innowasion enjamlar we ş.m. bilen tanyşdyrdy.
Maslahatyň ikinji güni ikitaraplaýyn duşuşyklar geçirildi. Olaryň biri boýunça Türkmenistanyň Milli bilim instituty bilen Kembrij uniwersitetiniň «Cambridge English Language Assessment» (Iňlis dili boýunça synaglar geňeşi) we «Cambridge University Press» (Neşirýat) bölümleriniň arasynda özara düşünişmek barada Ähtnama gol çekildi. Ylalaşyk dürli bilim taslamaryna bilelikde gatnaşmak, iňlis dilini öwretmegiň usullaryny kämilleşdirmek, mugallymlaryň hünärini ýokarlandyrmak ýaly ş.m.ugurlara gönükdirilendir.
Kembrijiň Milli bilim instituty bilen hyzmatdaşlygy, ozaly bilen, iňlis dilini okatmagyň hilini ýokarlandyrmagy; halkara ölçeglerine laýyk gelýän öwrediji programmalary işläp taýýarlamaga ýardam etmegi; okuw we usulýet materiallaryny bermegi; iňlis dilini öwrenemekde we okatmakda gazanylan üstünlikler üçin Kembrij uniwersitetiniň halkara sertifikatalryny bermegi göz öňünde tutýar.
Ýurdumyzyň mekdepleriniň birnäçesinde synag taslamasyny durmuşa geçirmek, iňlis dili boýunça milli bilim ulgamyna uýgunlaşdyrylan Cambridge University Press okuw gollanmalaryny synag etmek göz öňünde tutulýar. Göz öňünde tutulan bilelikdäki çäreleriň arasynda taslama gatnaşýan mekdepleriň okuwçylaryny we iňlis dili mugallymlaryny ýörüte testlerde barlamak; mugallymlaryň hünärini ýokarlandyrmak üçin maksatnamalary işläp taýýarlamak we özara hereketiň beýleki ugurlary bar.
Ähtnamada Halkara ynsanperwer ylymlary we ösüş uniwersiteti bilen-de hyzmatdaşlygyň geljegi beýan edilendir. Ýakyn wagtda daşary ýurt dillerini öwretmegi kämilleşdirmegiň milli Konsepsiýasyny durmuşa geçirmegiň çäklerinde hyzmatdaşlygyň esasy ugurlaryny ara alyp maslahatlaşmak üçin Kembrij uniwersitetiniň wekilleri HYYweÖU-ne gelerler.
D. Azady adyndaky Türkmen milli dünýä dilleri institutynda hem Kembrij uniwersiteti we onuň düzüm gurluşlary bilen hyzmatdaşlygy işjeňleşdirmegi göz öňünde tutulýar. Taraplar hyzmatdaşlygyň täze tapgyryna çykmagy we göni gatnaşyklary, şol sanda mugallymlaryň hünärini derejesini ýokarlandyrmak maksady bilen gatnaşykalry ýola goýmagy niýet edinýärler.


text:
7 Haziran 2016 Salı
Owganystanda Täze Saglyk Edarasynyň Açylmagy Türkmenistanyň Nobatdaky Ynsanperwerlik Kömegidir
Tutuş musulman ymmaty üçin mukaddes bolan Oraza aýynyň öňüsyrasynda, geçen ýekşenbe güni Owganystan Yslam Respublikasynyň Hyrat welaýatynyň Turgundy şäherçesinde hormatly Prezidentimiz Gurbanguly Berdimuhamedowyň başlangyjy boýunça bina edilen çaga dogrulýan öýüň açylyş dabarasy boldy.
Milli Liderimiziň Ministrler Kabinetiniň 3-nji iýunda geçirilen mejlisinde belleýşi ýaly, saglyk edarasynyň goňşy ýurtda guralmagy we açylmagy Türkmenistanyň parahatçylyk söýüjilik, hoşniýetli goňşuçylyk we ynsanperwerlik gymmatlyklaryna esaslanýan döredijilikli daşary syýasatynyň aýdyň netijesidir. Bu wakanyň ähli oňyn başlangyçlaryň we asylly işleriň döwri bolan mukaddes Oraza aýynyň başlanmagyna gabat gelmeginiň aýratyn mana eýedigini belläp, hormatly Prezidentimiz ýurdumyzyň mundan beýläk-de goňşy owgan halkyna Owganystanda parahatçylykly durmuşyň, durmuş-ykdysady ösüşiň berkidilmegine hemmetaraplaýyn goldaw berjekdigini aýtdy.
Türkmenistanyň Prezidentiniň gol çeken Kararyna laýyklykda, goňşy ýurda saglygy goraýşa degişli täze desgany degişli önümler, dermanlar we beýleki lukmançylyk serişdeleri bilen üpjün etmek maksady bilen ynsanperwerlik ýüki ugradyldy. Döwlet Baştutanymyzyň tabşyrygyna laýyklykda, muzdsuz ynsanperwerlik ýükleri bolan awtoulag kerweni goňşy ýurda ugradyldy.
Mundan başga-da, hormatly Prezidentimiz Gurbanguly Berdimuhamedowyň tabşyrygy boýunça bu lukmançylyk edarasynyň işini degişli derejede ýola goýmak üçin Owganystan Yslam Respublikasynyň Hyrat welaýatyna ýerli lukmanlary we degişli hünärmenleri taýýarlamak maksady bilen, lukmanlardan we şepagat uýalardan ybarat bolan topar ýola düşdi.
Saglygy goraýyş ulgamyna degişli täze desga kabul ediş bölüminden, barlag, çaga dogrulýan wagta taýýarlyk, çaga dogrulýan we ondan soňky döwür üçin niýetlenen otaglardan, şeýle hem döwrebap barlaghanadan, edara ediş-hojalyk binalaryndan we beýleki bölümlerden ybaratdyr.
Açylyş dabarasynda Hyrat welaýatynyň häkimi, Owganystanyň saglygy goraýyş ministri, Türkmenistanyň bu welaýatdaky konsullygynyň işgärleri hormatly Prezidentimiz Gurbanguly Berdimuhamedowyň ýolbaşçylygynda durmuşa geçirilýän parahatçylyk we açyklyk esaslaryna daýanýan syýasatyň iki goňşy döwletiň, dostluk we ruhy gatnaşyklar arkaly baglanyşýan halklaryň arasyndaky netijeli hyzmatdaşlygyň has-da berkidilmegine hyzmat edýändigini nygtadylar. Ynsanperwerlikli ýörelgeler dostluk we hoşniýetli goňşuçylyk gatnaşyklarynyň bozulmazlygynyň nobatdaky subutnamasydyr.
Türkmenistanyň Owganystanda parahatçylygyň berkidilmegine, onuň durmuş-ykdysady taýdan ösdürilmegine işjeň gatnaşýandygy bellenildi. Ýakyn goňşy bolmak bilen, biziň ýurdumyz gazanylan ikitaraplaýyn ylalaşyklaryň çäklerinde birnäçe taslamalary amala aşyrýar. Owgan halkynyň asuda we abadan durmuşa bolan gyzyklanmasyna goldaw bermek bilen, ýurdumyz Owganystana ýeňillikli baha bilen elektrik energiýasyny we suwuklandyrylan gazy yzygiderli ugradýar we goňşy döwletde durmuş ulgamyna degişli, aýratyn-da, lukmançylyk we bilim maksatly desgalaryň gurluşygyna, ýaşlaryň bilim almagyna, degişli hünärmenleriň taýýarlanmagyna işjeň gatnaşýar.
Türkmenistanyň Owganystandaky ýagdaýyň kadalaşmagy babatda eýeleýän orny barada hormatly Prezidentimiz Gurbanguly Berdimuhamedow Birleşen Milletler Guramasynyň belent münberinden eden çykyşynda aýtdy: goňşy doganlyk döwletdäki ýagdaýlar diňe parahatçylykly, syýasy-diplomatik usullar we ikitaraplaýyn gepleşikleri geçirmek arkaly düzedilmelidir. Şunuň bilen baglylykda, biziň ýurdumyz öz tarapyndan bu meselede dünýä bileleşigine hemmetaraplaýyn ýardam bermäge taýýardyr.
Kaydol: Kayıt Yorumları (Atom)


text:
Bloger bolmak üçin nämeler etmeli?
Salam Öwrenmeli saýtynyň hormatly agzalary! Öňki “Blogerler kimler” atly mowzukda duýduryşym ýaly şu gün size “Bloger bolmak üçin nämeler etmeli?” atly mowzuk döretdim.
Yzygiderligi boýunça ünsli okaň :
- Bloger bolmak üçin ilki siz özüňiziň internetde bloguňyzy döretmegiňiz zerur. Onuň üçin internetde birnäçe mugt blog döredýän platformalar bar. Olardan mysal getirip, “blogger.com” , “wordpress.com” , “livejournal.com” , “ghost.org” we ş.m.
- Özüňiziň şahsy bloguňyzy döredenden soň, oňa hökmän domen we hosting satyn almaly. Satyn alman hem platformanyň içinde bloguňyzy ýöredip bilersiňiz. Ýöne bu ýöredýän bloguňyz meşhurlyk gazanmaz. Şonuň üçin özüň adyňa şahsy domen we hosting alanyň amatly bolýar. Satyn alan domeniňiz we hosting diňe size degişli bolar. Blogy diňe bir adam ýöretmeli.
- Bloguňyzda hemişe gyzykly maglumatlary, mowzuklary, laýfhaklary döretmäge çalşyň! Bu bolsa size Internet Äleminde meşhurlyk gazanmaga itergi berer.
Blog arkaly pul gazanmak.
Blogerlere internetde pul gazanmak aňsat däl. Munuň üçin diňe bloguňy aktiw ýagdaýda saklamaly. Saýtda pul gazanyşyň ýaly, blogda hem şeýle pul gazanylýar. Ikisiniň hem pul gazanyş prinsipi meňzeş. Ýatdan çykarmaň, blog döreden günüňizden başlap pul gazanyp bilmersiňiz! Onuň üçin köpräk zähmet çekmeli bolarsyňyz. Eger-de siziň ululy-kiçili firmaňyz ýa-da siz biznesmen bolsaňyz onda blog ýöredip pul gazanmak aňsat bolar. Sebäbi, köp biznesmenler özüne şahsy blog döredip, blogy arkaly söwda edýärler.
Sizi bir sorag gyzyklandyrýandyr “Blogerler näçe pul gazanýarka?”. Bu soraga jogap gaýtarmak kyn mesele bolup durýar. Men internetde köp blogerler hakda okapdym. Aýyna 2000$ (amerikan dollary) gazanýan blogerler hem bar. Ýöne beýle möçberde pul gazanmak olara aňsatdyr öýtmäň. Her bir işiň kynçylygy bardyr.
Indi bilýänsiňiz, bloger – bu adaty hobbi däl, bu ýokary wezipeli iş!
Ýazan: Ilhan Döwranow
4,346 gezek okaldy


text:
TÜRKMENISTANYŇ GURLUŞYK WE BINAGÄRLIK MINISTRLIGINIŇ
“Gurluşygyň hiline gözegçilik, zähmeti goramak we tehniki howpsuzlyk müdirliginiň” Hil gözegçilik bölüminiň baş hünärmeni
Hommadow Umyt Orazgeldiýewiç
“Binalarda, desgalarda we gurluşyk meýdançalarda tehniki howpsyzlyk we zähmeti goramak çäreleriň geçirilişi ”
Häzirki döwirde gurulýan binalaryň we desgalaryň beýiklikligi, ululygy we arhitektura keşpleriniň çylşyrymlygy sebäpli olarda Howpsyzlyk we zähmeti goraýyş çäreleriniň yzygiderli geçirilmeginiň hökman bolup durýar.
“Gurluşykda tehniki howpsuzlyk” 3.01.03-06 belgili TGK-ň düzgünleri we talaplary ilkinji orunda ýerine ýetirilmelidir. Kadalaryň ýerine ýetirilmegi elbetde gönüden-göni gurluşyk meýdanyndaky, ilki bilen işçi hünärmenleriň taýýarlygyna we gaýtadan taýýarlanylmagyna bagly bolýar, önümçilikde esasan işleriň howpsuz usullary we ýollary boýunça talabalaýyk okadylmak tejribeli hünärmenleriň ýaş işçilere iş ýerlerinde howpsyzlyk dügünlerini öwretmek şikes ýetmäniň we betbagytçylygyň öňini almagyna ilkinji çäreleriň biri bolup durýar. Gurluşyk kadalarynyň we zähmeti goramak boýunça talaplaryň ýerine ýetiriýän ýerinde şikes ýetmeleriň ýokdugyna we gurluşyk işleriniň hiliniň ýokarydygyna göz ýetirmek bolýar. Türkmenistanyň Zähmet Kodeksiniň 188-nji maddasyna laýyklykda, iş beriji tarapyndan işgärleri ýörite gorag serişdeleri bilen üpjün edilmelidigi bellenen, bu barada “Gurluşykda tehniki howpsuzlyk” 3.01.03-06 belgili TGK-ň 1.10 we 1.12 bendinde-de ýörite egin eşigi, ýörite aýakgaby,we beýleki şahsy goranyş serişdelerini mugt bermegiň kadalaryna, şeýle hem hereket edýän beýleki kadalaşdyryjy resminamalaryň talaplaryna laýyklykda, TDS-12.4.011-89 talaplaryna laýyk gelýän şahsy goranyş serişdeleri bilen üpjün edilmeli.
Şeýle-de 1.11 bendinde-de, Gurluşyk meýdançasynda bolýan ähli adamlar TDS-12.4.087-84 talabyna laýyklykda gorag kaskalaryny we beýleki zerur şahsy goranyş serişdelerini geýmäge borçludyrlar.


text:
Peru
Peru (isp. Perú, aým. we keç. Piruw), resmi ady — Peru Respublikasy (isp. República del Perú) — Günorta Amerikadaky döwlet. Ol demirgazyk-günbatarda Ekwador, demirgazykda Kolumbiýa, gündogarda Braziliýa, günorta-gündogarda Boliwiýa we Çili bilen araçäkleşýär. Ýurduň günbataryny Ýuwaş ummany ýuwýar. Döwlet gurluşy: Peru – prezident respublikasydyr. Döwlet 12 sany welaýat bilen bir garaşsyz welaýatdan ybarat. Döwlet baştutany – prezident. Kanun çykaryjy organy – Milli kongres.
Mazmuny
Ykdysadyýeti[üýtget | edit source]
Peru agrar ýurt bolmak bilen dag magdany we balyk hojalygy senagatynda ösen ýurt. Oba hojalygynda ekerançylyga uly üns berilýär. Ýurduň azyk senagaty, aýratynam balyk hojalygy pudagy has ösen. Syýahatçylyk we söwda floty ýurduň iň bir girdejili pudaklary hasaplanýar. Peruda gazylyp alynýan peýdaly magdanlaryň baý käni bar. Baý balyk gory bar. Ýurduň klimat şertleri oba hojalygyny diwersifikasiýalaşdyrmaga uly mümkinçilik döredýär. Oba hojalygynda ekerançylyga uly ähmiýet berilýär, pagta we kofe köp ekilýär. Peru dokma toplumy babatda hem ösen ýurt. Muňa garamazdan, ýurduň milli ykdysadyýeti metal önümleriniň we beýleki harytlaryň dünýä bazaryndaky nyrhlaryndan täsirlenýär. Dünýä bazaryndaky nyrhlaryň üýtgäp durmagy söwda we maýa goýuma öz täsirini ýetirýär. Bank ulgamy onçakly ösmedik. Soňky ýyldaky maglumatlara görä, dürli pudaklaryň ýurduň umumy içerki önümindäki paýy şeýleräk: oba hojalygy 8,5 göterim, senagat 26,4 göterim, hyzmat pudagy 65 göterim. Esasy oba hojalyk ekinleri: pagta, şeker çiňrik, kofe we kakao. Peruda maldarçylyga hem uly ähmiýet berilýär. Ýurtda iri we ownuk şahly mallaryň sany köpeldilýär. Ýurtda balykçylyk has ösen. Her ýyl köp mukdarda balyk tutulýar. Balyklar esasan balyk uny önümçiliginde ulanylýar. Peruda sink, demir magdany, kümüş, altyn, nebit çykarylýar. Peru demir magdany we kümüş önümçiliginde dünýäde öňdäki orunlarda durýar. Ýurtda 16,8 milliard kWt-s elektrik energiýasy öndürilýär. Onuň agramly bölegi gidroelektrik beketlerinden öndürilýär. Perunyň 2553 kilometre barabar polat ýoly, 71,4 müň kilometr gara ýoly bar. Esasy deňiz porty – Kalýao. Peru daşary ýurtlara dag magdany we metallurgiýa senagatyna degişli önümleri, nebit, nebit önümlerini, balyk uny, kofe, pagta we şeker satýar. Daşary söwdadaky esasy hyzmatdaşlary: ABŞ, Ýaponiýa we Germaniýa. 1986-njy ýyla çenli ýurtda milli pul birligi hökmünde inti ulanylýardy. 2001-nji ýylda pul birligi peru soly boldy.
Taryhy[üýtget | edit source]
Peru 1100-nji ýyllarda gurlan ink imperiýasynyň merkezi hasaplanýar. 1500-nji ýyllarda imperiýanyň düzümine diňe bir Peru däl, eýsem-de bolsa Kitodan Ekwadora we Mole derýasyndan Çilä çenli ähli ýerler degişli bolýar. 1532-nji ýylda Fransisko Pisarronyň baştutanlygyndaky ispan goşuny ink imperiýasyny basyp alýar. 1535-nji ýylda Lima şäheri döredilýär. Häzir bu şäher Perunyň paýtagty. 1542-nji ýylda Peru şalygy döredilýär. Wenesuela we Panama hem bu şalygyň gol astynda bolýar. Ispan häkimligi Günorta Amerikada 300 ýyllap dowam edýär. Peru 1821-nji ýylyň 28-nji iýulynda öz garaşsyzlygyny gazanýar. Peru Birleşen Milletler Guramasynyň we onuň beýleki ähli guramalarynyň agzasydyr.
Gözel we syýahatçylyk ýerleri[üýtget | edit source]
Peru – gadymy ýadygärlikleriň bütindünýä tarapyndan ykrar edilen goraghanasy hasaplanýar. Çawan, Çimu, Naska, Tiahuano, Moçika, şeýle hem Ink medeniýetleri bu ýurda köp sanly taryhy ýadygärlikler, köşk-eýwanlar, kümmetler, piramidalar goýup gidipdir. Naska çölünde dünýä belli syrly suratlar bilen bir hatarda köp sanly gadymy ýadygärliklere duş gelmek bolýar. Tiauanako – gadymy port şäheri. Bu ýerde biziň eýýamymyzdan öňki ýyllarda binagärçilik sungaty bilen hemmeleri haýran galdyrýan daşdan ýasalan galalar, Akapana piramidasy (beýikligi 15 metr) bar. Kusko – ink imperiýasynyň paýtagty. Kusko şäherindäki ybadathanada agramy 8 tonna barabar bolan sap altyndan ýasalan jaň, gowak ybadathanasy, daşdan ýasalan dürli jaýlar bar. Ýurduň esasy baýramy: 28-nji iýul – Garaşsyzlyk güni.
Inkleriň ýiten şäheri – Maçu Pikçu
Günorta Amerikada ýerleşýän Peru Respublikasy gadymy ýadygärlikleri we goraghanalary bilen tanalýar. Çawan, Çimu, Naska, Tiahuanko, Moçika we elbetde Ink ýaly imperiýalaryň gadymy medeniýeti bu ýurduň özboluşly medeni gymmatlyklaryny artdyrýar. Ink imperiýasy köp sanly näbelli taryhy eserleri galdyryp gidipdir. Olaryň biri-de Maçu Pikçu şäheridir. Bu şäher Ink hökümdary Paçakutek döwründe gurlupdyr. Taryhy maglumatlara görä, şäheriň 1440-njy ýyllarda döredilen bolmagynyň ahmaldygy çaklanylýar. Şäherde 1532-nji ýyla çenli ýaşaýyş dowam edýär. Şol ýyl ispanlar inklere degişli bolan ýerleri basyp alýarlar. Maçu Pikçu şäheriniň ilaty bolsa näbelli ýagdaýda ýitip gidýärler. Şäher Urubamby derýasynyň jülgesinde ýerleşýän 2057 metr belentlikdäki dag gerşinde ýerleşýär. Şäheriň ýerleşýän ýeri Peru Respublikasyna degişli. Dagyň gerşinde ýaýlyp ýatan şäherde 200-den gowrak desga bar. Olar ybadathanalar, köşk-eýwanlar, ammarlar we jemgyýetçilik üçin ulanylýan beýleki binalardan ybarat. Şäherde orta hasap bilen 1200-e golaý adam ýaşapdyr. Olar Inti hudaýyna çokunyp, ekerançylyk bilen meşgullanypdyrlar. 400-den gowrak ýyl bu şäher unudylypdyr. 1911-nji ýylyň 24-nji iýulynda Ýel uniwersitetiniň professory, amerikaly alym Haýr Binghem tarapyndan bu ýadygärlikler täzeden tapylýar. Ol bu ýere ýerli ýolbelet oglanjyk we hökümet tarapyndan berlen gorag topary bilen barýar. Alym Binghem bu ýerde daýhanlara duş gelýär. Daýhanlaryň alyma gürrüň berişlerine görä, olar bu şäherde azat, parahat durmuşda ýaşapdyrlar. Olary ne döwlet işgärleri, ne-de salgyt toplaýjylar birahat edipdirler. Maçu Pikçu örän anyk binagärçilik äheňinde gurlupdyr. Günorta-gündogarynda köşk-eýwan toplumy ýerleşýär. Günbatar böleginde uly ybadathana bar. Onuň gabat garşysynda iki gatly jaşaýyş jaşlary ýerleşýär. Olaryň arasyny dar köçeler we merdiwanlar kesip geçýär. Ispan basybalyjylary Maçu Pikçu şäherine baryp ýetmändirler. Şäher derbi-dagyn edilmändir. Ýöne bu täsin we gizlin şäher barada taryhy çeşmelerde maglumatlara duş gelmek kyn. Inklere näme üçin deňiz derejesinden 2450 metr belentlikde we döwletiň merkezinden çet ýerde şäher gurmak gerek bolduka?! Bize şäheriň ilatynyň sany we onuň hakyky ady hem näbelli. Ýel uniwersitetiniň amerikaly alymlary Riçard Brýuger we Lýusi Salazar XVI asyrdaky ispan taryhy çeşmelerine gözden geçirip, bu şäheriň ink hökümdary Paçakutegiň gyşky köşgi bolandygyny öňe sürdüler. Tomusda ýagyş ýagýan döwründe şäherde 200-den gowrak adam galýan eken. Imperiýanyň alynmagy bilen şäher öz ähmiýetini ýitirýär we ýaşaýjylar ony hemişelik terk edýärler. Maçu Pikçu bilen Kusko aralygynda ýol ýerli gurluşykçylaryň sungatynyň ajaýyp nusgasydyr. Ýagyşly günlerde-de ýol öňki durkunda galýar. Imperiýanyň ähli ýeri döwrebap we giň ýol ulgamy bilen birikdirilipdir. Olaryň uzynlygy takmynan 40 müň kilometre barabar. Ink döwletiniň ýollarynyň strategik ähmiýeti bolupdyr. Ol ýollardan goşun arkaýyn geçip bilipdir. Inkler goňşy döwletler bilen medeni gatnaşyklar saklapdyr. Bu ýollaryň üsti bilen adamlar bir-birinden keramika, dokmaçylyk, metaly täzeden işlemek, arhitektura we gurluşyk sungatyny öwrenipdirler. Inkler araba ulanmandyrlar. Şonuň üçin olaryň dag ýollary basgançakly bolupdyr. Derýadan geçmek üçin daşdan köpri gurupdyrlar. Köprüler inkler üçin mukaddes hasaplanýar. Dag gerşinden şäher gurmak üçin özboluşly ussatlyk gerek bolýar. Gurluşykçy-inžener Kennet Raýt we arheolog Alfredo Walensi Segarry şäheriň gurluşygynda işiň agramly böleginiň şäheriň umumy meýdanynyň taýýarlyk işlerine we binalaryň düýbüniň tutulmagyna gidendigini mälim etdiler. Sebäbi 500 ýyldan bäri ýagyş we sil suwlaryna garamazdan, şäher öňki durkunda dur. Diýmek, şäheriň düýbi berk tutulypdyr. And medeniýetiniň mirasdüşerleri Maçu Pikçuny gadymy beýik medeniýet bilen birleşdirýän nyşan hökmünde kabul edýärler.
Maçu Pikçu edebiýatda we kinoda[üýtget | edit source]
1943-nji ýylda çilili şahyr Pablo Neruda Maçu Pikçu hakynda goşgy ýazdy. Ol „Maçu Pikçunyň belentligi“ atly goşgusynda bu täsin şäher baradaky oýlanmalaryny beýan etdi. „Motosikletçiniň gündeligi“ atly filmde-de bu şäher görkezilýär. Maçu Pikçu – inkleriň syrly we gizlin şäherleriniň biri. Maçu Pikçu „Garry dag“ diýen manyny berýär. Häzir ol ýere Kusko şäherinden awtobus ýa-da otly bilen barmak bolýar. Kusko bilen Maçu Pikçunyň arasy dört sagatlyk ýol.
Maçu Pikçunyň täsinlikleri[üýtget | edit source]
XX asyrda alymlar tarapyndan alnyp barlan ylmy-barlag işleriň netijesine görä, XVI asyrda ispanlar basyp almazdan ozal Perunyň halky medeniýet, astronomiýa, arhitektura, gurluşyk, lukmançylyk, oba hojalygy we beýleki ugurlarda ylym babatda uly ösüşler gazanypdyr. Perunyň häzirki tutýan meýdanyndan birnäçe gadymy medeniýet ojaklary tapyldy. Alymlar we arheologlar belent-belent daglarda syrly we täsin unudylan şäherlere duş geldiler. Maçu Pikçu gadymy şäherde 100-den gowrak adam skeleti we 50-ä golaý gubur tapylypdyr. Amerikaly alym Haýr Binghem 1912-13-nji ýyllarda alyp baran ylmy-barlag işleriniň netijesinde bu şäheriň üstünden barýar. 1915-nji ýylda bu şäher baradaky ylmy-barlag işleri barada kitap çap edýär. Dünýä belli „National Geographic Society“ (Milli geografiýa jemgyýeti) atly žurnaly 1913-nji ýylyň aprel aýyndaky sanyny bu şähere bagyşlaýar. Şeýdip, bu şäher meşhurlyk gazanýar. 1983-nji ýylda Birleşen Milletler Guramasynyň UNESKO edarasy Maçu Pikçu şäherini bütindünýä mirasynyň sanawyna goşýar.
Şäheriň syýahatçylyk ähmiýeti[üýtget | edit source]
Maçu Pikçu şäheri Günorta Amerikada syýahatçylaryň iň köp syýahat edýän ýeri hasaplanýar. Her gün bu şähere 2 müň syýahatçy gelýär. UNESKO harabalara, taryhy ýadygärliklere zeper ýetmezligi üçin bu görkezijiniň 800-e çenli azaldylmagyny talap etdi. Maçu Pikçu dünýäniň täze ýedi täsinliginiň sanawyna goşuldy. Şweýsariýada ýerleşýän “Täze 7 täsinlik” atly gazna dünýäniň täze ýedi täsinligini tapmak üçin pikirsoraşma geçirdi. Pikirsoraşma 21 eser gatnaşdy. Dünýäniň dört künjünden100 milliona golaý adam ykjam telefonlary arkaly bu pikirsoraşma gatnaşdy. Şeýle hem internet arkaly hem ses berişlik guraldy. Portugaliýanyň paýtagty Lissabonda pikirsoraşmanyň we internetdäki ses berişligiň jemi jemlendi. Olaryň netijesinde dünýäniň täze 7 täsinligi saýlandy. Olar: Iordaniýadaky gadymy Petra şäheri, Hytaý diwary, Braziliýadaky Kristo Redentor heýkeli, Perudaky Maçu-Pikçu şäheri, Meksikadaky Çiçen itza piramidasy, Italiýanyň Rim şäherindäki kolizeý we Hindistandaky Täç-Mahal.


text:
Prezident Gurbanguly Berdimuhamedow türkmen daýhanlaryny şu ýyl 2030 tonna çig piläni öndürmäge borçlandyrýan karara gol çekdi, emma ýurtda tut agaçlarynyň ýeterlik ekilmeýändigi, ozaldan boý alyp oturan tut agaçlarynyň bolsa ýa ideg edilmän, ýa gorapylyp ýok edilýän halatlarynyň hem az däldigi aýdylýar.
TDH habar gullugynyň 9-njy fewralda ýazmagyna görä, bu karar esasynda şu ýyl Ahal, Balkan, Daşoguz, Lebap we Mary welaýatlarynda 2030 tonna çig pile öndürilmeli.
9-njy fewralda ýurtda 3 million düýp agaç nahalyny ekmek barada hem karar kabul edildi, ýöne ol ekiljek nahallaryň arasynda tut agaçlarynyň bardygy ýa ýokdugy anyklaşdyrylmaýar. Bu mundan öňki ýyllarda hem şeýle boldy.
Türkmenistanda daýhanlara sowet ýyllaryndan bäri ýüpek gurçuklarynyň tohumlary berlip, ýokardan berlen pile planyny doldurmak talap edilýän-de bolsa, ýüpek gurçugyny idetmek üçin zerur bolan tut ýapraklaryny bol etmek meselesi soňky 25 ýylda hem ünsden düşürildi diýip, Azatlyk radiosy bilen anonim şertde gürleşen daýhan aýdýar.
“Daýhanyň talap edilýän plany dolmagy hemişe, bir tarapdan howa, ýylyň gelşine bagly bolsa, ikinji tarapdan ýerli häkimiýetleriň döredýän şertlerine bagly. Emma soňky ýigrimi bäş ýylda häkimiýetler şert bilen az gyzyklanýarlar, diňe plan dolmagy talap edýärler” diýip, ol sözüniň üstüni ýetirdi.
Azatlyk bilen gürleşýän beýleki daýhanlar hem oba hojalyk önümlerini, şol sanda pile öndürmek üçin amatly şertleriň döredilmeýändigini aýdýarlar.
“Ýörite jaý tapyp, ýüpek gurçuklaryny wagtynda, çaga naharlan ýaly naharlap, pile hasylyny alsaň-da, bütin maşgala bolup çekilen zähmete edilýän tölegden göwnüň kän ýylamaýar” diýip, özüni Atadurdy diýip tanadan ahally daýhan gürrüň berdi.
Maryly Saparyň Azatlyk radiosy bilen öňräk eden söhbetdeşliginde aýtmagyna görä, Garaşsyzlyk ýyllarynda pileçilik pudagy dargamak derejesine çenli aşak gaçdy, köp ýerde tut agaçlary çapylyp, odun edilse, kä ýerlerde tut plantasiýalary ýok edilip, ol ýerler mellek üçin paýlandy.
Prezident Berdimuhamedow soňky hökümet maslahatynda ýüpekçiligi ösdürmek, bu pudagy häzirki senagat derejesine çykarmak barada öňden edilýän talaplary gaýtalady. Emma metbugdatndan ýüpekçileri köseýän kynçylyklary aradan aýyrmak barada edilen anyk gürrüňleri görüp ýa eşidip bolmaýar.
Bellemeli ýeri, Berdimuhamedow geçen ýylyň dowamynda oba hojalygyndaky işleriň ýagdaýyny yzygiderli tankytlady we, tejenli agronomyň sözleri bilen aýtsak, bu ugurdaky reformalary çaltlandyrmagy "umuman, meseläniň özenine aralaşman" talap etdi.
Bu umumy talap täze, 2018-nji ýylda hem eýýäm birnäçe gezek gaýtalandy. Şol bir wagtda-da prezident indi oba hojalygynda zähmeti guramagyň täze usulyna geçmegi talap edýär.
Berdimuhamedow geçen annada wise-premýer Esenmyrat Orazgeldiýewe Senagatçylar we telekeçiler birleşmesi bilen bilelikde her welaýatdan bir daýhan birleşigini hususy görnüşde işlemäge geçirmek meselesiniň üstünde işlemegi tabşyrdy. Aýdylmagyna görä, soňra beýleki daýhan birleşikleri hem işiň şu görnüşine geçiriler.
Häzirlikçe bu täze synagyň detallary belli däl. Emma soňky ýyllaryň tejribesi ýurduň ilkinji prezidenti Saparmyrat Nyýazowyň "Täze oba syýsatynyň-da", häzirki prezidentiň yglan eden oba syýsatynyň-da o diýen netijeli bolmandygyny tassyklaýar.
Bu şowsuzlyk prezidenleriň öz aýdan sözlerinde hem boýun alynýar.


text:
Türkmenistanyň Döwlet gümrük gullugynda 1941—1945-nji ýyllaryň urşunda gazanylan Ýeňşiň 73 ýyllygy mynasybetli uruş weteranlaryny hormatlamak dabarasy boldy. Bu günki gün urşa gatnaşan şöhratly frontçular, uruşda wepat bolan esgerleriň ýanýoldaşlary we tylda zähmet çekenler ýurdumyzda şanly senä—Ýeňşiň 73 ýyllygyna bagyşlanan dabaraly çäreleriň iň hormatly myhmanlarydyr.
Türkmenistanlylar şöhratly, gahrymançylykly ýoly geçip, ata Watanymyza yhlasly gulluk etmegiň ebedi göreldesine öwrülenleriň öňünde baş egip, ýurdumyzda uly üns berlip, aýratyn alada bilen gurşalan weteranlara we wepat bolan esgerleriň maşgalalaryna çuňňur hormat goýýarlar. Şu günler ähli ýerde urşa gatnaşanlaryň ählisine hem-de janaýamazakly zähmet çekip, sabyrsyzlyk bilen garaşylan Ýeňiş gününi ýakynlaşdyranlara tüýs ýürekden çykýan gutlag sözleri we ýakymly arzuwlar aýdylýar. Olar bilen geçirilýän her bir duşuşyk terbiýeçiligiň we watançylygyň belent mekdebidir.
Şanly sene mynasybetli Gullugyň aýdym-saz toparynyň çykyşlary hem-de söweş meýdanlarynda deňsiz-taýsyz edermenlik görkezen, tylda zähmetini gaýgyrman faşizmden gazanylan ýeňşe mynasyp goşant goşan adamlar hakynda gürrüň berýän surat eserleri, bezegli albomlar goýlan sergi guraldy.


text:
Makedoniýanyň prezidenti Gjorge Iwanow Sosial demokratik partiýanyň liderine hökümeti düzmäge ygtyýarnama berjekdigini aýdyp, bu Balkan ýurdunda birnäçe aý bäri dowam edýän syýasy petikden çykalga tapmak üçin potensial mümkinçilik açdy.
Iwanow 17 maýda geçiren duşuşygynda Zoran Zaewe resmi ygtyýarnama berdi.
Sosial demokratik partiýa we etniki albanlara wekilçilik edýän partiýalar dekabr aýynda geçirilen parlament saýlawlaryndan soň koalisiýany döretmek hakynda ylalaşdylar.
Emma ýurdy birnäçe ýyl bäri dolandyrýan we milletçi VMRO-DPMNE partiýasynyň ýarany bolan Iwanow Zaewe hökümeti düzmäge ygtyýarlyk bermekden ýüz öwrüpdi, emma, şol bir wagtda-da, eger Zaew konstitusiýa laýyklykda işlemegi we ýurduň garaşsyzlygyny berjaý etmegi wada berse barlyşyk etjekdigini aýdypdy.


text:
20 Mart 2015 Cuma
Daşary Işler Ministirliginde Türkiýäniň Ilçisi Bilen Duşuşyk
2015-nji ýylyň 20-nji martynda Türkmenistanyň Daşary işler ministri ýurdumyzda özüniň diplomatik işini tamamlaýan Türkiýe Respublikasynyň Türkmenistandaky Adatdan daşary we Doly ygtyýarly Ilçisi jenap Şewki Mütewellioglu bilen duşuşyk geçirdi.
Duşuşygyň barşynda Ilçi işlän ýyllarynyň dowamynda beren goldawy we Ilçihananyň işine ýardamlary üçin türkmen tarapyna özüniň minnetdarlygyny bildirdi. Soňra syýasy, ykdysady we medeni-gumanitar ulgamlarynda türkmen-türk hyzmatdaşlygyny giňeletmegiň we çuňlaşdyrmagyň meseleleri ara alnyp maslahatlaşyldy.
Duşuşygyň ahyrynda Türkmenistanyň Daşary işler ministri türk Ilçisine ikitaraplaýyn gatngaşyklaryny ösdürmäge goşan önjeýli goşandy üçin minnetdarlyk bildirip, oňa geljekde hem işinde täze üstünlikleri arzuw etdi.
Kaydol: Kayıt Yorumları (Atom)


text:
20 Mart 2015 Cuma
Halkara Ýaryşlarda Uly Üstünlikler
Halkara sport giňişliginde türkmenistanlylaryň üstünlikli çykyşlaryny alyş guşakly göreşiň we taekwondo söweş sungatynyň (WTF) ussatlary dowam etdiler. Ýaryşlaryň ikisiniň netijeleri boýunça ýurdumyzyň sport üstünlikleriniň medallaryň 15-si—2 altyn, 7 kümüş we 6 bürünç medallar bilen üsti ýetirildi. Türgenler bu üstünligini Nowruz baýramyna bagyşladylar.
Guşakly göreşi esaslandyryjy Baýaman Erkinbaýewiň ýadygärligine bagyşlanan “Gran Pri” halkara ýaryşy Gyrgyzystanyň paýtagty Bişkekde geçirildi. Bu ýere dünýäniň 18 ýurdundan – Russiýadan, Türkmenistandan, Belarusdan, Mongoliýadan, Hindistandan, Serbiýadan, Özbegistandan, Gruziýadan we beýleki ýurtlardan göreşiň şu görnüşiniň ussatlarynyň 100-e golaýy ýygnandy. Biziň türgenlerimiz çekeleşikli göreşleriň barşynda altyn medalyň 1-ini, kümüş medallarynyň 3-sini we bürünç medallarynyň 5-sini gazanmagy başardylar.
Hormat münberiniň ýokarky basgançagyna Dinara Hallyýewa çykdy. Lebap welaýatynyň dolandyryş merkezinden bolan türgen zenan 66 kilograma çenli agram derejesinde hiç kimi öňüne geçirmedi. Biziň watandaş türgenimiziň gazanan netijesi goşa täsir döretdi, çünki ol ýaryşa gatnaşyjylaryň arasynda iň ýaş türgen bolup, ýakynda 17 ýaşyny belledi.
Türkmen toparynyň düzüminde kümüş medallara Nasiba Surkiýewa (76 kilograma çenli), Hangeldi Allakow (70 kilograma çenli) we Pirguly Gurbandurdyýew (80 kilograma çenli) mynasyp boldular. Bürünç medallaryň eýeleriniň 5-siniň hataryna Zarina Abdyrahmanowa (58 kilograma çenli), Şirin Kubaýewa (76 kilograma çenli), Şatlyk Myradow (60 kilograma çenli), Gylyç Jumaýew (90 kilograma çenli) we Seýdi Batyrow (100 kilograma çenli) girdiler.
Alyş guşakly göreşi halkara sport giňişliginde ýylsaýyn uly meşhurlyga eýe bolýar. Sportuň bu görnüşiniň nusgawy Aziýa oýunlarynyň maksatnamasyna goşulmagy munuň aýdyň mysaly bolup durýar. Alyş göreşi boýunça türkmen türgenleri üçin bu çözgüt diňe bähbitli bolup durýar, çünki biziň guşakly göreş mekdebimiz häzir dünýäde öňdäki orunlaryň birini eýeleýär. Munuň şeýledigi barada Bişkekde geçirilen halkara ýaryşyň barşynda Gyrgyzystanyň sportuň milli görnüşlerini ösdürmek baradaky merkeziň direktory Dorubaý Minbaýew aýtdy. Ol Türkmenistanyň alyş boýunça ýygyndy toparynyň wekilleriniň 2018-nji ýylda Indoneziýada geçiriljek Aziýa oýunlarynda medallar ugrundaky bäsleşikde esasy bäsdeşler boljakdygyny belledi.
... Latwiýanyň Daugawpils şäherinde ýetginjekleriň arasynda taekwondo (WTF) boýunça geçirilen halkara ýaryşyna dünýäniň 10-dan gowrak ýurdundan türgenleriň 100-e golaýy gatnaşdylar. Şonda türkmenistanlylar 1 altyn, 4 kümüş we 1 bürünç medallara mynasyp boldular.
Biziň toparymyzyň düzüminde altyn medaly Muhammet Rozyýew gazanyp, ol 51 kilograma çenli agram derejesinde ähli tutluşyklary birkemsiz geçirdi. Ikinji orny Mekan Gurbanow (53 kilograma çenli), Ata Melebaýew (59 kilograma çenli), Serdar Çaryýew (63 kilograma çenli) we Rzaguly Toýmyradow (68 kilograma çenli) eýelediler. Hormat münberiniň üçünji basgançagyna Yslam Gurbanow (63 kilograma çenli) çykmagy başardy.
Taekwondo WTF ugry boýunça ýaryşlar, mälim bolşy ýaly, Aşgabatda geçiriljek Ýapyk binalarda we söweş sungaty boýunça V Aziýa oýunlarynyň maksatnamasyna girizildi. Şoňa görä-de, halkara sport giňişliginde gazanylýan her bir üstünlik Aziada-2017-de boljak çykyşlaryň öň ýanynda biziň pälwanlarymyz üçin oňat höweslendirme bolup durýar.
Kaydol: Kayıt Yorumları (Atom)


text:
NextTM hödürleýar
Halanan ýazgylar
Bölümler
Soňky jogaplar
Bu maksatnama ykdysadyýetiň ylmy gazanylanlary köp talap edýän pudaklarynda ilatyň iş bilen üpjünçiligini ýokarlandyrmaga, öňdebaryjy tehnologiýalary önümçilikde ulanmagy çaltlandyrmaga, elektron resminamalar dolanyşygyna hem-de elektron şahsyýetnamalar ulgamyna doly geçmegi üpjün etmäge ýardam etmelidir.
Türkmenistanyň telelukmançylyk, kompýuter hem-de telekommunikasiýa tehnologiýalaryny ulanmak arkaly uzak aralykdan maslahat we bilim bermek ýaly goşmaça elektron hyzmatlaryny ýerine ýetirmegiň hasabyna sanly düzümleri ösdürmek babatda hem ep-esli mümkinçiligi bar.


text:
Hormatly Prezidentimiz Gurbanguly Berdimuhamedow 1-njy dekabrda bolan Ministrler Kabinetiniň mejlisinde yklymyň magistral ýollarynyň çatrygynda ýerleşýän Türkmenistanyň çäk ýagdaýynyň atrykmaçlygynyň ýurdumyza Ýewraziýa gatnaşyklaryny üpjün etmek üçin milli ulag serişdelerimizi amatly peýdalanmaga mümkinçilik berýänligini belledi.
Şunuň bilen baglylykda, döwlet Baştutanymyz ýurdumyzyň ähli ulag ulgamlarynyň okgunly döwrebaplaşdyrylmagynyň zerurdygyna hem-de iň oňat dünýä ölçegleriniň derejesinde işlemelidigine aýratyn üns berdi. Döwletimiz tarapyndan ägirt uly serişdeler gönükdirilip ösdürilýän milli awiasiýamyz hem şeýle möhüm pudaklaryň biridir.
Bir ýyldan sähel gowrak mundan ozal paýtagtymyzda ýurdumyzyň esasy “howa derwezesi” bolan täze Halkara howa menzili açylgy. Munuň özi hormatly Prezidentimiz Gurbanguly Berdimuhamedowyň Türkmenistany yklymyň iri ulag logistik merkezine- Ýewropany we Aziýany baglanyşdyrýan möhüm halka öwürmek baradaky maksadynyň durmuşa geçirilmeginde ýene bir aýgytly ädim boldy.
Aziada 2017-den bir ýyl öň açylan Aşgabadyň Halkara howa menzili diňe bir iri möçberliligi, gerimliligi we bezegi bilen däl, eýsem mümkinçilikleri bilen hem örän uly sport baýramyna gatnaşyjylarda we myhmanlarynda haýran ediji täsiri galdyrdy. Bu döwürde howa menziliniň çäginde düzümleýin desgalaryň 100-e golaýy işe girizildi.
Häzirki wagtda Halkara howa menzilinde hereket edýän döwrebap howa menzili 3 milliondan gowrak ýolagçyny kabul etmäge niýetlenen ikinji terminal bilen bilelikde, umumylykda alanyňda, ýylda 17 million adama ýa-da her sagatda 3 müň ýolagça hyzmat etmäge mümkinçilik berýär. Doly mehanizmleşdiilen täze ýük terminalynyň üsti bilen 200 müň tonna ýük geçirilip bilner.
Täze howa menzilinde ähli zerur düzümler bilen üpjün edilen, uzynlygy 3 müň 800 metrden ybarat iki sany uçuş-gonuş zolagy bar. Howa hereketleriniň dolandyryş gullugy iň naýbaşy döwrebap nawigasiýa enjamlary bilen enjamlaşdyrylandyr. Dünýä derejesindäki hyzmat ýola goýlan howa menzili islendik görnüşli we ýük göterişli uçarlary kabul edip bilýär.
Milli Liderimiziň raýat awiasiýasynyň düzümleriniň ösdürilmegine, howa gatnawlarynyň kämilleşdirilmegine berýän ägirt uly ünsi netijesinde Aşgabadyň Halkara howa menzili ýurdumyzyň döwrebap ulag-üstaşyr düzüminiň möhüm halkasy boldy. Esasy howa ýük daşaýjy bolan – AOOT “Türkmenistan” howa kärhanasy yzygiderli täzelenilip durulýan birinji derejeli awiýa tehnikasy bilen enjamlaşdyrylandyr. Diňe soňky üç ýylyň içinde awiýa parkynyň üsti “Boing” kompaniýasynyň NG kysymly iň täze uçarlary bilen ýetirildi. С-sheсk tehniki hyzmatyň döwrebap düýpli görnüşiniň ýola goýulmagy netijesinde, awiatorlar uzak uçuş möhletleri bolan howa gämileriniň onusyny - uçuşa taýýar etdiler. NG kysymly uçarlarynyň ähli nusgalarynyň arasynda iň meşhur bolan “737-700” we “Boing 737-800” täze kysymly amatly laýnerleri türkmen howa ugurlarynda öz serişdelerini işläp gutaran uçarlar bilen çalşyryldy. Häzirki wagtda iň ýokary uçuş häsiýetnamalary bolan howa gämileriniň 24-si ulanyşda peýdalanylýar. Bu görnüşli awia tehnikalarynyň mukdary mundan beýläk-de artar we 2020-nji ýyla çenli milli awia parky bütinleý täzeden enjamlaşdyrylar.
Awia işgärlerini taýýarlaýyş mekdebiniň görkezme meýdançasynda ilkinji Boing-737 – 300 laýneriniň (eýýäm öz serişdesini işläp gutaran) goýulmagy “Türkmenhowaýollary” we “Boing” awia korporasiýasynyň netijeli hyzmatdaşlygynyň 25 ýyllyk taryhynyň nyşany boldy. Bu mekdepde uçarlaryň we dikuçarlaryň başlangyç uçujylarynyň uçuşa taýýarlygyny guramak üçin okuw maşynlary – “Daýmond” uçarlaryň dördüsi we “Emestron” dikuçarlarynyň ikisi alyndy. Mekdebiň binýadynda açylan täze okuw merkezi soňky kysymlaryň iň täze enjamlary bilen enjamlaşdyrylyp gurlandyr. Eger-de ozal NG kysymly Boing uçarlarynda uçýan ekipažlar şular ýaly okuwlarda okamak üçin ýylda iki gezek Boing kompaniýasynyň Angliýada ýerleşýän okuw merkezine giden bolsalar, indi uçuş düzümi okuwlary “öýde” geçýärler. Munuň özi uçujy hünärmenleriň hünär taýýarlygyny çaltlandyrmaga mümkinçilik berdi.
Paýtagtyň aerodrom toplumy döwrebap ýerüsti tehnika bilen enjamlaşdyrylandyr. Bu ýerde täze ýük göterijileriň, uçarlara ýangyç guýujylaryň, aerodromy arassalaýjy maşynlaryň, göterijileriň, münüş basgançaklarynyň we beýlekileriň 300-den gowragy ulanylýar. Ýerüsti tehnikalaryň köp görnüşleri howa menziliniň şertlerinde ilkinji gezek peýdalanylýar. Aerodram ýangyç guýujy toplum bilen enjamlaşdyrylandyr. Ol turba geçirijiler ulgamy arkaly ÝÇS-nyň ammarlarynyň ätiýaçlyk çeleklerinden ýangyjy uçarlaryň ýangyç gaplaryna yzygiderli bermegi üpjün edýär. Munuň özi birwagtda hyzmat edilýän awia tehnikalarynyň sanyny artdyrmada, ýangyç guýmagyň dowamlylygyny gysgaltmaga hem-de serişdeleri düýpli tygşytlamaga mümkinçlik döredýär.
Täze tehnikany we tehnologiýany üstünlikli özleşdirmekde ýokary hünärli awia işgärlerini taýýarlamagyň orny uly boldy. Täze aeroporty gurmagyň we ony ulanyşa bermegiň döwründe 900-den gowrak hünärmenler taýýarlanyp, awasiýa hünärleriniň şahadatnamalaryny aldylar. Munuň özi awiatorlara ýolagçylara hyzmat etmegiň derejesini düýpli ýokarlandyrmaga we bu görkezijini ýokary halkara ölçeglerine çenli ýokarlandyrmaga mümkinçilik berdi.
Gysga döwrüň içinde ýolagçylary we ýükleri daşamak işi göwrüm taýdan-da, hil taýdan-da düýpli ýokarlandy. Iň täze awiasiýa tehnikalaryny ulanmagyň hasabyna yzygiderli halkara ugurlarynyň çäklerini giňeltmäge we bar bolan ugurlarda uçuşlaryň ýygylygyny artdyrmaga mümkinçilik döredi. Şu ýylyň başyndan bäri paýtagtymyzyň howa ýük daşaýjylary tarapyndan howa ugurlarynda 2 müňe golaý halkara we - 4,4 müňden gowrak ýerli howa gatnawy ýerine ýetirildi. Laçyn nyşanly uçarlar howa ugurlarynyň 18 halkara we 11 ýerli ugurlarynda awia gatnawlaryny amala aşyrdylar. Aşgabadyň awiaçylary Duşenbä we Ýerewana hem şeýle synag uguşlaryny geçirdiler. Bu ugurlaryň ählisi boýunça ýolagçylaryň 1620 müňüsi hem-de ýükleriň we poçtalaryň 11400 tonnasy daşaldy. Awia ýük daşalyşynyň ykdysady görkezijileri düýpli ýokarlandy. Şu ýylyň başyndan bäri ýükleriň we poçtanyň daşalyşynyň depgini 30,6 göterim artdy. On aýyň içinde girdeji 52,3 göterim ýokarlandy.
Daşary ýurtly ýük daşaýjylaryň ýurdumyzyň howa giňişligini üstaşyr uçuşlar we ýangyç guýujyly aerodromlary üçin ulanmaga bolan gyzyklanmalary hem düýpli ýokarlandy. Awiatorlar howa giňişligini netijeli peýdalanmak we uçuşyň ähli tapgyrlarynda howa gämileriniň howpsuz we netijeli hereketini üpjün etmek üçin howa hereketiniň dolandyryş ulgamyny (HHD), hem-de gatnaw ugurlarynda we aerodrom zolagynda HHD-nyň awtomatlaşdyrylan ulgamynda peýdalanylýan padiolokasiýa desgalarynyň birnäçesini doly döwrebaplaşdyrdylar.
Mundan başga-da, Aşgabat aerodromy THALES kompaniýasynyň uçarlary enjamlar boýunça gondurmagyň döwrebap ulgamy we beýleki iň täze tehnikasy bilen enjamlaşdyryldy. Şeýlelikde, şu ýylda ýurdumyzyň çäginiň üstünden uçup geçýän howa we ýangyç guýmagy amala aşyrýan gämileriniň sany onlarça esse artdy. Howa hereketleriniň işjeňligi hemişe artýar, çünki daşary ýurt awiakompaniýalary Ýewropa we Günorta-Gündogar Aziýanyň arasyndaky dolandyryşyň we nawigasiýanyň döwrebap enjamlar bilen enjamlaşdyrylan bu has gysga ugurlaryna ähmiýet berýärler. Şu ýylyň diňe on aýynda ýurdumyzyň aerodromlarynda uçarlaryň 1660-sy gondy we ýangyç guýdurtdy.
Ýurdumyzyň welaýatlarynyň ählisinde awia ýolagçylaryna hyzmatlaryň ähli toplumyny hödürleýän, uçarlaryň islendik görnüşlerini kabul etmäge ukyply howa menzil toplumlaryny hem-de uçuş-gonuş zolaklaryny gurmak hormatly Prezidentimiz Gurbanguly Berdimuhamedowyň howa ulagynyň ösen düzümini döretmek we ony iň bir döwrebap enjamlar we tehnika bilen enjamlaşdyrmak baradaky umumy strategiýasynyň möhüm bölegidir.
Şeýlelikde, döwlet Baştutanymyzyň başlangyjy esasynda Türkmenbaşy şäherinde halkara howa menzili, Maryda ýolagçy terminaly we uçuş-gonuş zolagy guruldy, Türkmenabatda täze döwrebap halkara howa menziliniň gurluşygy tamamlanyp barýar. Daşogzuň aerodromynda Boing-777-200 LR uçarlaryny we uçarlaryň beýleki görnüşlerini kabul etmäge ukyply täze uçuş-gonuş zolagy guruldy.
Türkmenistanyň raýat awiasiýasy özüniň düzümlerini işjeň ösdürmegi we halkara howa gatnawynyň çäklerini giňeltmegini dowam edýär. Biziň awia kompaniýamyzyň wekilhanalary Aziýanyň we Ýewropanyň iri şäherleriniň 11-sinde açyldy. Şu ýyl awia petekleriniň satuwlaryny www.türkmenairlines.сom korporatiw saýtlary arkaly guramak meýilnamalaşdyrylýar.
Esasy


text:
Türkmenistanyň Ministrler Kabinetiniň we Döwlet howpsuzlyk geňeşiniň bilelikdäki mejlisi
26.12.2016
Aşgabat, 26-njy dekabr (TDH). Şu gün hormatly Prezidentimiz Gurbanguly Berdimuhamedow Täze ýyl baýramynyň öň ýanynda Türkmenistanyň Ministrler Kabinetiniň we Döwlet howpsuzlyk geňeşiniň bilelikdäki mejlisini geçirdi. Mejlise welaýatlaryň häkimleri hem çagyryldy.
Hormatly Prezidentimiz mejlisiň barşynda şu ýyl alnyp barlan işleriň gysgaça jemlerini jemledi. Döwlet Baştutanymyzyň belleýşi ýaly, häzirki döwürde dünýä ykdysadyýetinde çylşyrymly ýagdaýlar bolup geçýär. Halkara pul gaznasynyň berýän maglumatlaryna görä, ösýän ýurtlaryň köpüsinde ykdysadyýetiň ösüş depgini haýallady. Bu ösüş häzir pes bolmagynda galýar.
Bu bolsa daşarky ýagdaýlaryň ýaramazlaşmagy, abadançylykly ösüş döwründe pul, býujet we karz syýasatynyň örän pes derejede alnyp barylmagy netijesinde emele geldi. Şeýle hem, köplenç dürli görnüşdäki döwlet maýasynyň peýdasyna bazar özgertmelerinden ýüz öwrülmegi bilen ykdysadyýetiň gowşamagy zerarly ýüze çykdy. Ilki bilen köp mukdardaky hususy we döwlet bergileriniň bolmagy çykdajylaryň, aýratyn-da, ykdysadyýetiň ösmegine ýardam bermeli düýpli maýa goýum çykdajylarynyň möçberlerini çäklendirýär. Onuň möçberleri (jemi içerki önüm babatda) dünýädäki maliýe çökgünliginden soň pese düşdi hem-de häzirlikçe çökgünlige çenli döwürdäki derejesine ýetip bilmeýär. Maýa goýumlarynyň möçberleriniň azalmagy hem zähmet öndürijiliginiň ösüşiniň peselmegine getirýär. Şunuň bilen baglylykda, bolup geçýän özgertmeleri göz öňünde tutup, biz kabul eden maksatnamalarymyzy öz wagtynda ýerine ýetirmek we mähriban halkymyzyň ýaşaýyş-durmuş derejesiniň pese düşmegine ýol bermezlik üçin zerur bolan çäreleri gördük diýip, döwlet Baştutanymyz aýtdy.
Hormatly Prezidentimiz sözüni dowam edip, şu ýyl Ministrler Kabinetiniň 52 mejlisiniň, Döwlet howpsuzlyk geňeşiniň 13 mejlisiniň, döwlet derejesindäki dürli maslahatlaryň 44-siniň geçirilendigini belledi. Ministrler Kabinetiniň we Döwlet howpsuzlyk geňeşiniň mejlislerinde hem-de halkara derejesindäki duşuşyklarda çylşyrymly syýasy, ykdysady we durmuş meselelerine seredildi. Şol meseleler boýunça ýurdumyzyň bitaraplyk hukuk ýagdaýyndan ugur alnyp, degişli çözgütler kabul edildi we resminamalara gol çekildi. Ministrler Kabinetiniň we Döwlet howpsuzlyk geňeşiniň öz wagtynda hem-de dogry kararlary we çözgütleri kabul etmegi, şeýle hem biziň sazlaşykly, netijeli we maksada okgunly işleri alyp barandygymyz, mähriban halkymyzyň giňden goldamagy ykdysadyýetde hem-de daşary syýasatda oňyn netijeleri gazanmagymyzyň girewi boldy. Halkara pul gaznasynyň ýakynda ýurdumyzda bolan wekiliýeti biziň bu ugurda alyp barýan işlerimize oňyn baha berdi. Ykdysady ulgamda kabul eden çözgütlerimiziň we saýlap alan ýolumyzyň dogrudygyny tassyklady diýip, döwlet Baştutanymyz aýtdy.
Netijede, çylşyrymly şertlere garamazdan, Garaşsyzlygymyzyň çärýek asyrlyk şanly baýramynyň bellenen ýylynda bize örän köp işleri bitirmek we köp sanly meseleleri çözmek başartdy diýip, hormatly Prezidentimiz sözüni dowam etdi. Biz ýubileý bilen bagly çäreleri ýokary derejede geçirdik. 2016-njy ýylda göz öňünde tutan ähli işlerimiz diýen ýaly üstünlikli amala aşyryldy. Garaşsyz döwletimiziň rejelenen görnüşdäki Konstitusiýasy hem-de indiki ýyl üçin oýlanyşykly düzülen Döwlet býujeti kabul edildi.
Döwlet Baştutanymyzyň belleýşi ýaly, ilat üçin ähli durmuş ýeňillikleri saklanyp galdy. Halkymyz tebigy gazdan, elektrik energiýasyndan mugt peýdalanýar. Jemagat hojalygy hyzmatlarynyň nyrhlary hem ujypsyz bolmagynda galýar. Harytlaryň nyrhlarynyň ýokarlanmagyna ýol bermezlik üçin hem zerur çäreler görüldi. Zähmet haklary, pensiýalar, döwlet kömek pullary we talyp haklary ýene-de 10 göterim köpeldildi. Aýlyk zähmet haklaryny tölemek bilen bagly hem hiç hili mesele ýok.
Biz şu ýyl umumy bahasy 5 milliard amerikan dollaryndan hem geçýän 202 sany desgany işe girizdik diýip, hormatly Prezidentimiz Gurbanguly Berdimuhamedow sözüni dowam etdi. Şol desgalaryň hatarynda Aşgabatdaky Halkara howa menzilini, «Türkmenistan–Owganystan–Täjigistan» demir ýolunyň öz güýjümiz bilen gurlan birinji tapgyryny, «Türkmenistan–Owganystan–Pakistan–Hindistan» halkara gaz geçirijisiniň gurluşygynyň dowam etdirilmegini, Lebap welaýatyndaky kuwwatly elektrik stansiýasyny, Oguzhan adyndaky Inžener-tehnologiýalar uniwersitetiniň binalar toplumyny görkezmek bolar. Şu ýyl ýurdumyz boýunça umumy meýdany 1 million 700 müň inedördül metrden hem geçýän ýaşaýyş jaýlarynyň, köpsanly çagalar baglarynyň, mekdepleriň, lukmançylyk edaralarynyň we «Awaza» milli syýahatçylyk zolagynda myhmanhanalaryň ulanylmaga berilmegi aýratyn şatlyk duýgularyny döredýär diýip, döwlet Baştutanymyz guwanç we buýsanç bilen belledi.
Hormatly Prezidentimiz alnyp barlan halkara işleriniň netijelerini jemläp, şu ýyl ýurdumyzyň Hökümet wekiliýetiniň daşary ýurtlara 8 saparynyň amala aşyrylandygyny belledi. Şeýle hem daşary ýurtlaryň döwlet we hökümet Baştutanlarynyň döwletimize 10 sapary bolup geçdi. 2016-njy ýylda Türkmenistanyň Prezidenti bilen daşary ýurtlaryň we halkara guramalarynyň resmi wekilleriniň, ministrler derejesindäki resmi adamlaryň, halkara hem-de sebit guramalarynyň ýolbaşçylarynyň, ýurdumyzda ýerleşýän diplomatik wekilhanalaryň baştutanlarynyň şeýle-de dürli halkara korporasiýalarynyň hem-de kompaniýalarynyň ýolbaşçylarynyň köpsanly duşuşyklary geçirildi.
Hormatly Prezidentimiz Gurbanguly Berdimuhamedowyň nygtaýşy ýaly, şu ýyl Bitarap döwletimiz indi bäşinji gezek Birleşen Milletler Guramasynyň Baş Assambleýasynyň wise-başlyklygyna, bu guramanyň Ykdysady we Durmuş Geňeşiniň (EKOSOS-yň) üç sany toparyna saýlandy. Paýtagtymyzda Durnukly ulag ulgamy boýunça birinji Ählumumy maslahatyň ýokary derejede geçirilmegini hem-de şu mesele boýunça Aşgabat Jarnamasynyň kabul edilmegini, ýaňy-ýakynda bolsa Türkmenistanyň 2017-nji ýylda Energetika Hartiýasynyň Konferensiýasynyň başlyklygyna saýlanmagyny biziň diplomatiýamyzyň uly üstünligi hasaplap bolar. Döwlet Baştutanymyz bu wakalaryň Bitarap Watanymyzyň Garaşsyzlygynyň 25 ýyllyk baýramynyň uly dabaralara beslenip bellenen ýylynda aýratyn şan-şöhrata eýe bolandygyny aýtdy.
Şeýlelikde, Bitarap Türkmenistan sebitde parahatçylygy we durnukly ösüşi berkitmäge, hoşniýetli goňşuçylyk hem-de hyzmatdaşlyk ýagdaýyny döretmäge uly goşant goşdy we goşmagyny dowam edýär. Umuman, 2016-njy ýylda syýasy we ykdysady häsiýetli köpsanly dürli ýaramaz hem-de oňyn ýagdaýlaryň bolandygyna, şu ýylyň ähli döwletler üçin örän kynçylykly gelendigine garamazdan, biz ýurdumyzda jemi içerki önümiň ösüş depgininiň ýokary, ýagny 6,2 göterim bolmagyna garaşýarys. Ýubileý ýylynyň jemlerine baha berenimizde, umuman, 2016-njy ýyl kynçylykly bolsa-da, Garaşsyz Watanymyz we mähriban halkymyz üçin oňat ýyllaryň biri boldy diýip, ynam bilen aýdyp bileris diýip, hormatly Prezidentimiz Gurbanguly Berdimuhamedow nygtady.
Döwlet Baştutanymyz çykyşyny dowam edip, mejlise gatnaşyjylara geljek ýyl biziň üçin örän möhüm bolan iki sany çäräniň bardygyny ýatlatdy. Bu çäreler Türkmenistanyň Prezidentiniň saýlawlary hem-de V Aziýa oýunlary bolup durýar. Bu çäreler hem örän ýokary derejede we guramaçylykly geçirilmelidir.
Ata-babalarymyzyň müňlerçe ýyl mundan ozal binýadyny goýan demokratiýanyň esaslary ýolbaşçylaryň saýlawlylygyny, häzirki aýanlyk şertlerinde aýdylyşy ýaly, her bir adamyň erk-islegini erkin beýan etmegini aňladýar. Bu meseleleriň ählisi biziň däp-dessurlarymyzda we kada - kanunlarymyzda öz beýanyny tapdy. Şonuň üçin hem, Prezident saýlawlary ýurdumyzyň ähli ýerinde guramaçylykly we tertip-düzgüne laýyklykda geçirilmelidir diýip, hormatly Prezidentimiz Gurbanguly Berdimuhamedow nygtady.
Döwlet Baştutanymyz öňde boljak V Aziýa oýunlary barada aýdyp, dünýä derejesindäki şeýle örän uly sport çäresini ilkinji gezek geçirýändigimizi belledi. Soňa görä-de, Berkarar Watanymyzyň at-abraýy hem, ýurdumyzda geljekki ýokary derejeli ähli sport çäreleriniň geçirilmegi hem biziň bu Oýunlary nähili geçirendigimize bagly bolar.
Hormatly Prezidentimiz Gurbanguly Berdimuhamedow biz her ýyl üçin belli bir şygary öňe sürýändigimizi, munuň bolsa, bellän belent maksatlarymyza tarap okgunly öňe gitmäge bize ýardam berýändigini belläp, geçiriljek öňde duran çäreleri göz öňünde tutup, geljek ýyly «Sagdynlygyň we ruhubelentligiň ýyly!» diýip atlandyrmagy teklip etdi. Döwlet Baştutanymyz wise-premýerler G.Mämmedowa, S.Toýlyýewe ýüzlenip, geljek ýylyň iň oňat nyşanyny döretmek ugrunda bäsleşik yglan etmegi tabşyrdy. Bäsleşikde iň gowy diýlip saýlanyp alnan nyşany metbugatda we telewideniýede ýerleşdirmeli.
Soňra hormatly Prezidentimiz Gurbanguly Berdimuhamedow Ministrler Kabinetiniň Başlygynyň orunbasarlaryna gözegçilik edýän ministrlikleriniň we pudak edaralarynyň ýolbaşçylary bilen maslahat geçirip, Täze ýyl baýramynyň bellenilýän günlerinde nobatçylygy guramak bilen bagly meselä seretmegi, şol sanda nobatçylyk etmegiň tertibini işläp taýýarlamagy hem-de degişli maglumatlary wise-premýer S.Satlykowa bermegi tabşyrdy.
Şeýle hem hormatly Prezidentimiz S.Satlykowa baýramçylyk günlerinde tertip-düzgüniň pugta berjaý edilmegini berk gözegçilikde saklamagy tabşyrdy. Şol günler her bir häkimlik, ministrlik we pudak edarasy boýunça nobatçylar bellenilmelidir. Döwlet Baştutanymyz jemagat hojalygy gullugynyň, elektrik energiýasy we suw üpjünçilik gulluklarynyň, hassahanalaryň, ýolagçy awtoulaglarynyň, dükanlaryň bökdençsiz we talabalaýyk işlemegini guramagyň möhümdigini belledi.
Hormatly Prezidentimiz Gurbanguly Berdimuhamedow hukuk goraýjy edaralaryň ýolbaşçylaryna ýüzlenip, baýramçylyk günleri raýatlarymyz oňat dynç alar ýaly we ony ýokary derejede belläp geçer ýaly, ähli ýerlerde tertip-düzgüniň pugta berjaý edilmegini berk gözegçilikde saklamagy tabşyrdy.
Döwlet Baştutanymyz çykyşynyň ahyrynda geljek ýylda bize köpsanly halkara wakalarynyň garaşýandygyny, maslahatlaryň we duşuşyklaryň geçiriljekdigini belledi. 2017-nji ýylda Prezident saýlawlary geçiriler, täze ýolbaşçylar işe girişerler. Olar milli-watançylyk maksatlary durmuşa geçirmeli bolarlar, jemgyýetiň abadançylygy hakda alada etmeli bolarlar. Goý, Täze ýyl üstünlikli we düşümli ýyl bolsun! Bu üstünlikler ata Watanymyzy mundan beýläk-de ösdürmäge, mähriban halkymyzyň hal-ýagdaýyny has-da gowulandyrmaga gönükdirilen nobatdaky ädimler bolar diýip, hormatly Prezidentimiz Gurbanguly Berdimuhamedow aýtdy hem-de bilelikdäki mejlise gatnaşyjylaryň ählisine işlerinde uly üstünlikleri arzuw etdi.
Soňra döwlet Baştutanymyz Täze ýyl baýramynyň şu gezek ýekşenbe gününe gabat gelýändigi üçin ýurdumyzyň ilatynyň Täze ýyl baýramyny giňden belläp geçmegi we oňat dynç almagy üçin oňaýly şertleri döretmek maksady bilen, 2017-nji ýylyň 1-nji ýanwaryndaky dynç gününi 2-nji ýanwara, ýagny duşenbe gününe geçirmek barada karara gelendigini aýdyp, «Täze ýyl baýramy mynasybetli dynç gününi geçirmek hakyndaky» Permana gol çekdi.
Soňra döwlet Baştutanymyz hökümet agzalaryna we Ministrler Kabinetiniň mejlisine gatnaşyjylara çykyş etmek üçin söz berdi.
Ilki bilen Ministrler Kabinetiniň Başlygynyň orunbasary
B. Hojamämmedow garamagyndaky ministrliklerde we pudak edaralarynda işleriň ýagdaýy, ýurdumyzyň maliýe-ykdysady ulgamyny kämilleşdirmek boýunça hormatly Prezidentimiziň ozal beren tabşyryklarynyň ýerine ýetirilişi barada hasabat berdi.
Döwlet Baştutanymyz hasabaty diňläp, ykdysadyýetiň depginli ösüşini üpjün etmäge gönükdirilen işleri pudaklary döwrebaplaşdyrmaga, maliýe ulgamyny kämilleşdirmäge, maýa goýum işjeňligini ýokarlandyrmaga aýratyn üns bermegiň möhümdigi barada aýdyp, şunuň bilen baglylykda, wise-premýere ähli bellenilen wezipeleri ýerine ýetirmek maksady bilen, anyk çäreleri görmegi tabşyrdy.
Ministrler Kabinetiniň Başlygynyň orunbasary B.Ereşow gözegçilik edýän ulgamynda işleriň ýagdaýy hem-de Täze ýyl baýramy mynasybetli görülýän çäreler, senagat pudagyndaky önümçilik kärhanalarynyň birnäçesiniň üznüksiz işini üpjün etmek ugrunda alnyp barylýan işler barada hasabat berdi.
Hormatly Prezidentimiz Gurbanguly Berdimuhamedow hasabaty diňläp, baýramçylyk günlerinde işleýän pudaklaýyn kärhanalarda zähmet düzgün-nyzamynyň pugta berjaý edilmegine berk gözegçilik edilmeginiň, munuň üçin zerur çäreleri görmegiň wajypdygyny nygtady.
Soňra Ministrler Kabinetiniň Başlygynyň orunbasary Ý.Kakaýew toplumlarda Täze ýyl baýramyna görülýän taýýarlyk, şol sanda baýramçylyk günlerinde ýaşaýyş jaýlarynyň, senagat we durmuş maksatly desgalaryň tebigy gaz bilen bökdençsiz üpjün edilmegi boýunça alnyp barylýan işleriň ýagdaýy barada hasabat berdi.
Hormatly Prezidentimiz Täze ýyl baýramynyň dabaralara beslenýän günlerinde ýangyç-energetika toplumynyň kärhanalarynyň we gulluklarynyň bökdençsiz işlemegi hem-de sazlaşykly işini üpjün etmek üçin ähli zerur çäreleriň görülmelidigi barada wise-premýere anyk görkezmeleri berdi.
Ministrler Kabinetiniň Başlygynyň orunbasary B.Atdaýew gözegçilik edýän düzümlerinde alnyp barylýan işler, pudagyň ähli kärhanalary tarapyndan Täze ýyl baýramçylyk söwdasyny, şol sanda goşmaça we göçme söwda nokatlaryny guramak boýunça alyp barýan işleri barada hasabat berdi.
Hormatly Prezidentimiz Gurbanguly Berdimuhamedow Täze ýyl sowgatlaryny, sowgatlyklary, şeýle hem baýramçylyk saçagyna azyk önümlerini almak üçin dükana gelen adamlaryň baýramçylyk ruhunyň esasyny düzýän alamatlaryň biri hökmünde alyjylara hyzmat etmegiň ýokary medeniýetiniň möhümdigini belledi. Döwlet Baştutanymyz söwda düzgünleriniň berjaý edilmegine gözegçiligi güýçlendirmegi tabşyrdy.
Minisitrler Kabinetiniň Başlygynyň orunbasary R.Bazarow oba hojalyk toplumynyň ähli ulgamlarynda alnyp barylýan işleriň ýagdaýy, gözegçillik edýän düzümlerinde Täze ýyl baýramyna taýýarlyk görlüşi barada hasabat berdi.
Hormatly Prezidentimiz hasabaty diňläp, paýtagtymyzyň hem-de welaýatlaryň söwda bazarlarynda dürli önümleriň we azyk harytlarynyň bolçulygyny üpjün etmek bilen baglanyşykly meselelere aýratyn ähmiýet bermegi tabşyrdy. Obasenagat toplumynyň we ýurdumyzyň azyk senagatynyň kärhanalarynda öndürilýän önümleriň görnüşlerini artdyrmak we hilini ýokary derejede saklamak babatda wise-premýere birnäçe anyk görkezmeler berildi.
Ministrler Kabinetiniň Başlygynyň orunbasary S.Toýlyýew gözegçilik edýän ulgamlaryndaky işler barada hasabat berip, Täze ýyl mynasybetli meýilleşdirilen çärelerde lukmançylyk hyzmatlary bilen üpjün etmek babatda ýurdumyz boýunça alnyp barylýan işler barada aýtdy.
Hormatly Prezidentimiz Gurbanguly Berdimuhamedow Täze ýyl çäreleriniň geçiriljek ýerlerine köpsanly adamlaryň, aýratyn-da, çagalaryň ýygnanjakdygyny belläp, sanitar-epidemiologiýa we köpçülikleýin öňüni alyş işlerine üns bermek barada görkezme berdi.
Soňra Ministrler Kabinetiniň Başlygynyň orunbasary G.Mämmedowa Täze ýyl baýramy mynasybetli paýtagtymyzyň hem-de welaýatlaryň merkezi meýdançalarynda we medeni merkezlerinde geçiriljek dabaralara hem-de konsertlere taýýarlyk görlüşi barada hasabat berdi.
Hormatly Prezidentimiz Täze ýyl dabaralarynyň we döredijilik çäreleriniň tutuş ýurdumyz boýunça ýokary derejede, ajaýyp baýramçylyga mahsus şadyýanlyk ýagdaýynda geçirilmelidigini aýdyp, bu babatda wise-premýere anyk görkezmeleri berdi.
Soňra Ministrler Kabinetiniň Başlygynyň orunbasary S.Satlykow gözegçilik edýän ulag-aragatnaşyk ulgamynda işleriň ýagdaýy, Täze ýyl baýramçylyk günlerinde olaryň sazlaşykly işini üpjün etmek bilen baglanyşykly meseleler barada hasabat berdi.
Hormatly Prezidentimiz hasabaty diňläp, ulaglaryň ähli görnüşlerinde hyzmat etmegiň ýokary derejesini hem-de degişli düzümleriň sazlaşykly işlemegini üpjün etmek meselelerini yzygiderli gözegçilikde saklamagy talap etdi.
Ministrler Kabinetiniň Başlygynyň orunbasary, Türkmenistanyň Prezidentiniň Diwanynyň we Ministrler Kabinetiniň iş dolandyryjysy Ş.Durdylyýewiň hasabaty diňlendi. Wise-premýer baýramçylyk günlerinde ýurdumyzyň edara-kärhanalaryny we ilaty elektrik energiýasy bilen bökdençsiz üpjün etmek barada görlen çäreler hakynda hasabat berdi.
Hormatly Prezidentimiz Gurbanguly Berdimuhamedow ilatyň mynasyp durmuş şertleriniň döredilmegini ilkinji nobatdaky döwlet wezipeleriniň hatarynda kesgitläp, wise-premýere meýilleşdirilen ähli çäreleriň ýerine ýetirilmegine hem-de ýetip gelýän Täze ýylyň baýramçylyk günlerinde üznüksiz energiýa üpjünçiligine hemişelik gözegçiligi amala aşyrmagy tabşyrdy.
Mejlisiň Başlygy A.Nurberdiýewa ýerlerde deputatlaryň alyp barýan işleri, şeýle hem halkyň saýlan wekilleriniň Täze ýyl baýramçylyk dabaralaryny taýýarlamaga gatnaşmagy barada habar berdi.
Döwlet Baştutanymyz habary diňläp, döwletimiziň durmuş syýasatyny üstünlikli amala aşyrmakda deputatlaryň ýerli öz-özüňi dolandyryş edaralary, jemgyýetçilik guramalary hem-de ilat bilen netijeli gatnaşyklary saklamakda möhüm ornuny nygtady.
Soňra Ministrler Kabinetiniň Başlygynyň orunbasary, daşary işler ministri R.Meredow Türkmenistanyň daşary syýasat strategiýasyny yzygiderli durmuşa geçirmek maksady bilen, şu ýylyň netijelerini jemläp, 2017-nji ýyl üçin meýilnamalaryň üstünde işlenilýändigini habar berdi. Täze ýyl baýramy mynasybetli guralýan dabaralara daşary ýurtlardaky ilçilerimiziň hem-de daşary ýurtlaryň Türkmenistandaky diplomatik korpusynyň wekilleriniň gatnaşýandygy hem aýdyldy.
Döwlet Baştutanymyz Garaşsyz, Bitarap Türkmenistanyň ägirt uly üstünliklerini wagyz etmek boýunça ýurdumyzyň diplomatlarynyň alyp barýan işleriniň örän wajypdygyny belläp, Bitaraplyk, parahatçylyk söýüjilik, hoşniýetli goňşuçylyk we özara bähbitli hyzmatdaşlyk ýörelgelerine pugta ygrarly bolan Türkmenistanyň halkara gatnaşyklarynyň gerimini örän giňeldendigini kanagatlanma bilen belledi. Bu bolsa halkara gatnaşyklar ulgamynda ýurdumyzyň ornunyň ýokarlanmagyna hem-de onuň abraýynyň artmagyna ýardam etdi.
Soňra harby we hukuk goraýjy edaralaryň ýolbaşçylary Türkmenistanyň Prezidenti, Türkmenistanyň Ýaragly Güýçleriniň Belent Serkerdebaşysy goşun generaly Gurbanguly Berdimuhamedowyň başlangyjy bilen amala aşyrylýan we milli goşunymyzyň goranmak ukybyny pugtalandyrmaga, Garaşsyz türkmen döwletiniň howpsuzlyk we durnukly ösüş esaslaryny pugtalandyrmaga gönükdirilen giň möçberli harby özgertmeleri durmuşa geçirmek boýunça harby we hukuk goraýjy edaralaryň alyp barýan işleri, döwlet Baştutanymyzyň ýetip gelýän Täze ýyl baýramyna taýýarlyk görmek boýunça ozal beren tabşyryklarynyň ýerine ýetirilişi hakynda hasabat berdiler.
Hormatly Prezidentimiz ösüş we abadançylyk ýoly bilen ynamly öňe barýan Garaşsyz Türkmenistanda parahatçylyk we asudalyk ýagdaýyny gorap saklamakda Watanymyzyň gaýduwsyz goragçylarynyň ägirt uly goşandyna ýokary baha berip, döwletimiziň geljekde-de harby ulgamda amala aşyrylýan özgertmeleriň möhüm ugurlaryna, ilkinji nobatda bolsa, harby we hukuk goraýjy edaralaryň maddy-enjamlaýyn binýadyny döwrebaplaşdyrmaga we pugtalandyrmaga, harby gullukçylaryň hem olaryň maşgala agzalarynyň durmuş derejesini gowulandyrmaga aýratyn üns berjekdigini nygtady. Döwlet Baştutanymyz Täze ýyl mynasybetli dabaralaryň möhüm ähmiýete eýedigini bellemek bilen, türkmenistanlylaryň baýramçylyk şatlygyna hiç bir zadyň päsgel bermezligi üçin ähli çäreleri görmegi tabşyrdy.
Şeýle hem Türkmenistanyň Prezidenti, ýurdumyzyň Ýaragly Güýçleriniň Belent Serkerdebaşysy Gurbanguly Berdimuhamedow bilelikdäki mejlisiň barşynda Karara gol çekip, Döwlet Migrasiýa gullugyna Raýat Awiasiýasynyň Halkara Guramasynyň Açyk Açarlar Direktoriýasyna Türkmenistanyň goşulmagy bilen bagly işleriň bellenen tertipde geçirilmegini üpjün etmegi tabşyrdy.
Soňra döwlet Baştutanymyz welaýatlaryň ýolbaşçylaryna söz berdi.
Ahal welaýatynyň häkimi E.Orazgeldiýew ýerlerde alnyp barylýan işleriň ýagdaýy, täze—2017-nji ýyl mynasybetli çäreleri guramak bilen bagly alnyp barylýan işler barada hasabat berdi.
Hormatly Prezidentimiz welaýatyň ähli künjeklerinde Täze ýyl baýramyny adamlaryň şatlyk-şowhun bilen ýokary derejede garşylamaklary üçin ähli zerur şertleriň üpjün edilmelidigine ünsi çekip, bu babatda häkime birnäçe anyk görkezmeleri berdi.
Balkan welaýatynyň häkimi D.Durdyýew sebitde alnyp barylýan möwsümleýin işler, Oba milli maksatnamasynyň durmuşa geçirilişi hem-de Täze ýyl baýramyna görülýän taýýarlyk barada hasabat berdi.
Döwlet Baştutanymyz Oba milli maksatnamasynyň çäklerinde kesgitlenen wezipeleriň durmuşa geçirilmeginiň wajypdygyna aýratyn ähmiýet berip, gurluşygy alnyp barylýan desgalardaky, aýratyn-da, medeni-durmuş we senagat maksatly binalarda alnyp barylýan işleriň gözegçilikde saklanmalydygyna ünsi çekdi. Hormatly Prezidentimiz welaýatda Täze ýyl baýramy mynasybetli göz öňünde tutulan medeni-köpçülikleýin çäreleriň hemmesiniň ýokary guramaçylyk derejesini üpjün etmek barada häkime birnäçe görkezmeleri berdi.
Soňra Daşoguz welaýatynyň häkimi O.Gurbannazarow ýerlerde alnyp barylýan işleriň ýagdaýy, ekerançylyk meýdanlarynda ýerleri geljek ýylyň hasylyna taýýarlamak hem-de Täze ýyla görülýän taýýarlyk işleri barada hasabat berdi.
Döwlet Baştutanymyz welaýatyň hemmetaraplaýyn ösüşini üpjün etmek üçin ähli zerur çäreleri görmek we ýerlerde alnyp barylýan işleri yzygiderli gözegçilikde saklamak babatda häkime birnäçe görkezmeleri berdi. Mundan başga-da, hormatly Prezidentimiz ýetip gelýän Täze ýyla göwnejaý taýýarlyk görmegi tabşyrdy.
Soňra Lebap welaýatynyň häkimi Ç.Çarlyýew gündogar sebitiň obasenagat toplumynda alnyp barylýan işler, şeýle hem Täze ýyl baýramyny ýokary derejede garşylamak maksady bilen görülýän guramaçylyk çäreleri barada hasabat berdi.
Hormatly Prezidentimiz obasenagat toplumynyň dürli pudaklarynyň dolandyrylyşyny kämilleşdirmegiň möhümdigini belledi. Täze ýyl baýramy bilen baglanyşykly ähli meýilleşdirilen dabaralaryň ýokary guramaçylyk derejesini üpjün etmek babatda häkime birnäçe tabşyryklary berdi.
Soňra Mary welaýatynyň häkimi B.Annagurbanow ýerlerde möwsümleýin oba hojalyk işleriniň alnyp barlyşy, Oba milli maksatnamasynyň ýerine ýetirilişi hem-de Täze ýyl baýramyna görülýän taýýarlyk işleri barada hasabat berdi.
Hormatly Prezidentimiz Oba milli maksatnamanyň üstünlikli durmuşa geçirilmeginiň welaýatyň ilatynyň durmuş derejesiniň mundan beýläk-de ýokarlandyrylmagyna, welaýatyň ykdysadyýetiniň has-da pugtalandyrylmagyna ýardam etjekdigini aýtdy. Mundan başga-da, döwlet Baştutanymyz baýramçylyk çärelerini guramak boýunça birnäçe anyk görkezmeleri berdi.
Aşgabat şäheriniň häkimi M.Abilow paýtagtymyzda alnyp barylýan işleriň ýagdaýy, döwlet Baştutanymyzyň Täze ýyl baýramy mynasybetli meýilleşdirilen çäreleri ýokary derejede guramak boýunça ozal beren tabşyryklarynyň ýerine ýetirilişi barada hasabat berdi.
Hormatly Prezidentimiz ak mermerli Aşgabadyň ähli görkezijiler babatda nusgalyk şähere öwrülmelidigini belläp, baýramçylyk günlerinde paýtagtymyzyň arassaçylyk derejesi we düzgün-tertibiň üpjün edilmegi bilen baglanyşykly meseleleri gözegçilikde saklamak babatda häkime birnäçe tabşyryklary berdi.
Mejlisde döwlet durmuşyna degişli başga-da birnäçe möhüm meselelere garalyp, olar boýunça degişli çözgütler kabul edildi.
Hormatly Prezidentimiz Gurbanguly Berdimuhamedow Ministrler Kabinetiniň we Döwlet howpsuzlyk geňeşiniň bilelikdäki mejlisini tamamlap, oňa gatnaşyjylaryň ählisine ýurdumyzyň we mähriban halkymyzyň bähbidine alyp barýan işlerinde üstünlikleri arzuw etdi.


text:
Türkmenistanyň Aragatnaşyk ministrliginiň “Türkmenpoçta” Poçta aragatnaşygy döwlet kompaniýasy Tizleşdirlen poçta aragatnaşyk EMS(Express Mail Service) hödürleýär.
Bütin dünýä poçta birleşmesine girýän 100-den gowrak döwletleriň islendik nokadyna 7-10 iş günüň dowamynda, magistral daşaýyş sistemasy we berk infrostrukturasy esasynda ynamly we ýokary hilli çaparlar arkaly, siziň aýratyn resminamalaryňyzy we harytlaryňyzy gapydan-gapa çenli gowşurmak hyzmatyny ýerine ýetirýär.
Tel: 20-01- 48, 27-31- 55
EMS boýunça gözlegGözle


text:
Belarusyň Söwda-senagat palatasynyň başlygy Wladimir Ulahowiç Ýewropanyň Howpsuzlyk we hyzmatdaşlyk (ÝHHG) guramasynyň Awstriýanyň başlyklyk etmeginde guralan biznes-konferensiýasyna gatnaşdy.
Bu çäräniň çäklerinde Wladimir Ulahowiçiň Awstriýa Respublikasynyň Daşary işler ministri Sebastýan Kurs bilen duşuşygy guraldy. Duşuşykda geljekde iki ýurduň söwda-ykdysady ulgamlaryndaky gatnaşyklarynyň giňeldilmegi ara alnyp maslahatlaşyldy.
Şeýle hem Belarusyň Söwda-senagat palatasynyň başlygy Awstriýanyň, Bolgariýanyň, Eýranyň, Ukrainanyň we beýleki döwletleriň belarus biznesine gyzyklanma bildirýän kompaniýalarynyň ýolbaşçylary bilen duşuşdy.
Taýýarlan Goçmyrat Orazberdiýew, žurnalist